www.ziyouz.uz | Страница 1291 из 1332 | Зиё истаган қалблар учун!\nЛ. И. Пальминга бағишланади — Тссс! Юринглар, швейцарскийга кирайлик, бу ер ноқулай… Эшитиб қолиши мумкин… Швейцарскийга киришди. Швецар Макарни, гапларини эшитиб, чақимчилик қилмасин деб, казначействога юбордилар. У казначействога бормасдан, зина тагига беркиниб олди: у, исён чиқишини аниқ билар эди.. Олдин давоми…\n(Провинция ҳаётидан) № 1032 Циркуляр Ушбу сентябрь ойининг 22-нчи куни соат 10 да ой тутилиши содир бўлади. Бу янглиғ табиат ҳодисалари айб иш эмас, балки ибратдир. Шу хусусдаким, ҳатто сайёралар ҳам аксари табиат қонунларига итоат қиладилар ва бинобарин рағбатлантирмоқлик важҳидан давоми…\nБу дафтар темир йўл станциясида, унинг учун махсус ясалган конторка устида ётипти. Конторка калиди «станция жандармасида сақланади» дейилса ҳам, аслида ҳечқанақа калиднинг кераги йўқ, чунки конторка ҳамиша очиқ. Дафтарни олинг-у, ўқийберинг. «Муҳтарам жаноб! Перо синалди!?» Бу ёзув осгига узун бурунли давоми…\nЯқинда уй қурган эри-хотин кичкина станция платформасида сайр қилиб юради. Эри хотиннинг белидан ушлаган, хотин эса бутун вужуди билан эрига ёпишиб олган, икковлари ҳам ниҳоятда бахтиёр ва бир-бирларидан мамнун. Булут орқасидан уларга мўралаб қараган ой, худди уларнинг бахтига ҳаваси келган давоми…\n(Кўриниш) Н. деган бир уезд шаҳаридаги ифлос қовоқхоналардан бирида оқооқол Шельма ёғлиқ бўтқа еб ўтиради. У бўтқадан уч қошиқ егандан кейин бир рюмка арақ ичади-да, «бўлди, энди бошқа ичмайман» деб қўяди. — Шундай, азизим, деҳқонларнинг можароларини бирёқлик қилиш ниҳоятда мушкул давоми…\nПетр Павлович Посудин киракаш извошга тушиб, ҳечким билмасин учун аллақандай пастқам йўллардан юриб, Н. деган шаҳарга шошилмоқда. У яқинда ўша шаҳардан имзосиз бир хат олган, унинг шошилганининг сабаби ҳам хатда айтилган гапларни тезроқ текшириб чиқиш эди. «Томдан тараша тушгандай босиб давоми…\nПочтмейстердан бир (1) сўм солинган пакетни олатуриб: — Айтингчи, Семён Алекееич, нима учун пул пакетларига бирданига бешта муҳр босилади? — деб сўрадим. — Бусиз мумкин эмас… — деб жавоб берди Семён Алексеич, қошларини маънодор чимириб. — Ҳа нега энди? — давоми…\nПорталдаги маълумотлар каминанинг 14-15 йиллик қизиқиш ва интилишлари самарасидир. Ёшлигимдан турли хил ажойибу-ғаройиботларга қизиқишим боис, даставвал кичик дафтарлар, сўнгра кундаликларга маълумотлар йиғиб юрардим. Мана шундай дафтарлардан 7 таси мавжуд бўлиб, унда 7 йиллик ахборотлар йиғилган. Дастлабки йиллар Ziyouz’да ҳам ана давоми…\nЧоп этилган 10.02.2012 13.01.2018 МуаллифZiyouz.uz\nАбу Наср Исмоил ибн Ҳаммод Жавҳарий Форобий (940-1008) — Ўрта осиёлик арабнавис шоир. Форобда туғилган. Кўпроқ Бағдодда яшаган тилшунос олим ва файласуф. Асосий асари «Тожу л-луға ва саҳоху-л-арабийя» («Луғат тожи ва арабчанинг ҳақиқийси») асаридир. Араб тилида ёзилган бу асарнинг 1865—75-йиллар давоми…\n1 291-саҳифа. Жами: 1 332Боши«1 2871 2881 2891 2901 2911 2921 2931 2941 2951 296»Охири


@savollar_kanal - Kanal statistikasi Зикр аҳлидан сўранг. Telegram Analytics\n@savollar_kanal Yoqdi 25\n15637 ta kanal eslovlari\n917 ta repostlar\nISLOM YULDUZI ✓ Musulmonlar\nMARUZALAR.UZ🌟🌙 RAMAZON | DUO | NAMOZ | QURON\nШайх Муҳаммад Содиқ Сабоқлари Уйда Сиз Билан!\n🕋IYMON BU JANNAT🕌\n28 May, 11:24\n389.2k ta obunachilar\n28 May, 09:22\n28 May, 08:33\n28 May, 08:10\n28 May, 06:43\n28 May, 05:33\n28 May, 05:10\n@savollar_kanal iqtibos olgan kanallari\n10 Mar, 17:42\n15 Feb, 17:27\n14 Feb, 12:07\n5 Feb, 08:56\n31 Jan, 09:52\n28 Jan, 13:36\nЗикр аҳлидан сўранг 28 May, 15:05\nАссалому алайкум! Намозда имомга эргашганимда ёки имомлик қилганимда, баъзида сийдик йўлимдан сийдик қолдиғи сизиб қолади. Бу ҳолат кўпинча биринчи ракатда руку ёки саждасида билинади. Кейин намозни охиригача адо қилиб, хожатга кириб текширсам, баъзида сийдик томчиси чиқиб қолган бўлади, баъзида эса чиқмаган бўлади. Ҳоп, сийдик томчиси чиқиб қолган бўлса, қайтадан таҳорат олиб, ўша намозни ўқийман. Лекин чиқмаган бўлса, таҳоратим бузилмаганлиги учун намозимни адо ҳисоблаб, қайта ўқимайман. Ҳоп, бу масала бўйича 2540-саволда жавобини ўқидим. Лекин, кифоя китобининг 1-жузининг 370- бетидан, иқтибос келтираман. Иқтибос: " Агар намозхон ... ... таҳорати кетганини гумон қилсаю, кейин таҳорати кетмагани аён бўлса, намози бузилади" иқтибос тугади. Кифоянинг шу жойини ва саволга берилган жавобни ўқиб аниқ бир хулосага келолмадим. Сизлардан илтимос, манна шу менинг ҳолатимдаги гумонимни батафсил тушунтириб беринглар. Менда васваса йўқ ҳаммаси аниқ. Фақат то текширмагумча иккиланиб намоз ўқийман. Саволим: Мени бу қилган гумонимни имомлик қилганимда ёки имомга эргашган ҳолатларимда намозим адо бўладими ёки бўлмайдими?\n– Ва алайкум ассалом! Таҳоратингиз кетмаган бўлса намозингиз адо бўлади. “Кифоя” китобида кетди деб гумон қилиб, чиқиб таҳоратини текширгандаги ҳолат ирода қилинган. Сиз текширмай намозда давом этаверсангиз ва намоздан кейин текширганингизда кетмаганлиги аниқ бўлса намоз адо бўлади. “Кифоя” китобидан қуйидагича келади.\nНамозхон таҳорати кетганини гумон қилса-ю, масжиддан чиқса ёки масжид ташқарисидаги сафдан ўтиб кетса, кейин таҳорати кетмагани аён бўлса ҳам, намози бузилиши аниқ. Аммо\nАгар (масжиддан) чиқмаган ёки ўтмаган бўлса, намозини давом эттиради.\nЯъни намозхон таҳорати кетди деб гумон қилса-ю, кейин таҳорати кетмагани аён бўлганда масжиддан чиқмаган ёки масжид ташқарисидаги сафдан ўтиб кетмаган бўлса, намозини келган жойидан давом эттиради.\nБу ерда намозни ичида туриб текшириш кўзда тутилган. Сиз каби салом бергандан кейин текшириш эмас. Жамоатга имом бўлсангиз қараганингизда таҳорат кетган бўлса жамоатга намозни қайта ўқиб олишни айтишингиз керак. Валлоҳу аълам!\nЗикр аҳлидан сўранг 28 May, 14:00\nРИЁ КИЧИК ШИРКДИР\nЗикр аҳлидан сўранг 28 May, 13:05\nЗикр аҳлидан сўранг 28 May, 11:05\nАссалому алайкум! Сизларга савол беришдан олдин бу мавзудаги мақолани ва сайтдаги 4 та савол жавобни ўқидим лекин бир жиҳатига тушунмаган жойим бор. 1)Яни, мен қасам хақида тўлиқ маълумотга эга бўлмай туриб " Аллоҳга қасам энди намозга эринмайман" деб қасам ичдим. Аммо базан чарчоқ туфайли базида хуфтонга эриниб ухлаб қазо қилдим (шу кунгача 8 марта) ва қазосини ўқидим. Эдни уни кафоратини тўлаш мақсадида сизлардан бу холатни мен тушунмаган томонини сўрамоқчиман. Мен 1 марта қасам ичим 8 махал намоз қолдирдим энди мен 8 қазо намозлари учун кафорат тўлайманми ёки 1 та қасамга 1 та кафоратми?\n2) қасам бузилгани учун кафорат тўласа ичган қасами ечилами (масалан мен 1 махал қазо қилиб кафорат тўлаб кейин яна қазо қилиб қўйсам яна кафорат йўлайманми?)ёки у инсонни ўлгунича зиммасида бўлами?\n3) кафорат учун 10 та мискинни 1 кунлик қорни боқиладими ёки бир махал? Ўртача 30.000 сўм хисоблаб турибман\n– Ва алайкум ассалом! 1). Қасамнинг сўзлари бор. У сўзлардан бир марталикни тушунадигани бор, абадийликни тушунадигани ҳам бор. Масалан бир киши қасам ичиб мен шу ишни қилмайман деса бир марта қилиш билан қасами ечилади ва каффорат вожиб бўлди. Агар ҳар қачон ёки неча маротаба шу ишни қилсам фалон нарсани садақа қиламан деб қасам ичса ҳар қачон ва неча маротаба ўша ишни қилса ҳар бузганида садақа қилиши вожиб бўлади. сизни "Аллоҳга қасам энди намозга эринмайман" деган гапингиздан бирор марта эринсангиз қасамингиз ечилса керак деб тушунаяпмиз.\n2). Қасам ечилган яна такрорланса каффорат вожиб бўлмайди.\n3). 10та мискинни икки маҳал қорнини тўйдирилади. Бир инсонни 10 кун икки маҳалдан тўйдириш ҳам жоиз. 10тани бир маротаба икки маҳал тўйдириш ҳам жоиз. 10 кунлигини бир кишига бир мартада бермаганингиз афзал. Валлоҳу аълам!\nЗикр аҳлидан сўранг 28 May, 09:05\nЗикр аҳлидан сўранг 28 May, 07:05\nАссалому алайкум! Аллоҳ номи ёзилган ёки турли арабча ёзилган истиғфор такбирлар ёзилган қўл соатлар ёки турли тақинчоқларни тақиш жоизми?\n– Ва алайкум ассалом! Эҳтиромини жойига қўя олсангиз жоиз. Тақиб олган ҳолатда ҳожатхоналарга кириб кетадиган, қўлингизга тақиб олиб Аллоҳ норози бўладиган сўз ва амалларни қиладиган бўлсангиз тақмаганингиз яхши. Валлоҳу аълам!\nЗикр аҳлидан сўранг 28 May, 04:00\nЗикр аҳлидан сўранг 27 May, 17:05\nАссалому алайкум! Карантин сабабли бошқа давлатта қолиб кетканман, онам вафот этди, жанозасига боролмадим. Тазиясини қандай ўтказишим керак? Қандай намоз ва қайси дуоларди ўқишим керак? Эхсон қилишим керакми?\n– Ва алайкум ассалом! Аллоҳ раҳматига олган бўлсин. Сизга ҳам Аллоҳ чиройли сабр берсин ва қиёмат куни ота-онангизни юзини ёруқ қиладиган намоз, рўза ва гўзал хулқда ҳаёт кечиришингизни насиб этсин. Аслида аза уч кун, ундан кейин аза тутиш ҳалол бўлмай қолади. Ҳар бир эҳсон қилинган тийин, ҳар бир дуо ва ҳар бир қилинган амали солиҳ онангизни фойдасига бўлади. Солиҳ фарзандлар беш вақт намозда бардавом бўлиб, ортидан ота-онамни мағфират қилгин, раҳматинга олгин, жаннат насиб қилиб, жаннатдаги мақомларини кўтаргин деб дуо қилишади. Бирор намоз бу дуодан ҳоли бўлмайди. Шундай қилиш қўлингиздан келса қилинг. Аслида бу сизни фарзандлик бурчингиздир. Бурчингизни адо қилинг. Бундай қилолмаганлар ўхшатиб қўйиш учун ўзларини йиғлаганга солиб кўради, нималарнидир гапириб ота-онасини яхши кўришлигини билдириб қўймоқчи бўлади. одамлар маломат қилмасин деб бидъат маросимларни қилмоқчи бўлади. Ҳақиқий қилиши керак бўлган юқоридаги намоз ва дуоларни қилмайди. Ота-онасига ёлғон муомала қилади, у ҳам вафот этгач унга ҳам фарзандлари ўша ёлғон муомалани қилишади. Эҳсонни энг афзали ҳалолдан топиб, муҳтожига берилиб ва қабул бўлишини умид қилиниб савобини ота-онага бағишлашдир. Валлоҳу аълам!\nЗикр аҳлидан сўранг 27 May, 15:05\nАссалому алайкум! Мол суйишда қассоб 3 марта Аллоҳу акбар деб бошини кесди. Ман бисмилахир рохмани рохим деб айттим. У қассоб Аллоҳу акбар дейилади бўлди деди. Шу тўғрими?\nعَنْ جَابِرٍ رَضِي اللهُ عَنْهُ، قَالَ: ذَبَحَ النَّبِيُّ صَلَي الله عَلَيْهِ وَسَلَّم يَوْمَ النَّحْرِ، كَبْشَيْنِ أَمْلَحَيْنِ أَقْرَنَيْنِ مَوْجُوئَيْنِ، فَلَمَّا أَوْجَهَهُمَا قَالَ: «إِنِّي وَجَّهْتُ وَجْهِيَ لِلَّذِي فَطَرَ السَّمَاوَاتِ وَالْأَرْضِ، عَلَى مِلَّةِ إِبْرَاهِيمَ حَنِيفًا، وَمَا أَنَا مِنَ الْمُشْرِكِينَ، إِنَّ صَلَاتِي وَنُسُكِي وَمَحْيَايَ وَمَمَاتِي للهِ رَبِّ الْعَالَمِينَ، لَا شَرِيكَ لَهُ، وَبِذَلِكَ أُمِرْتُ، وَأَنَا مِنَ الْمُسْلِمِينَ، اللَّهُمَّ مِنْك وَلَك، اللَّهُمَّ عَن مُحَمَّدٍ وَأُمَّتِهِ، بِسْمِ اللهِ وَاللهُ أَكْبَرُ» ثُمَّ ذَبَحَ\n“Қурбонлик куни Набий соллаллоҳу алайҳи васаллам оқ-қора, шоҳдор, пичилган икки қўчқорни қурбонлик қилдилар. Иккисини қиблага юзлантирганларида: “Инний важжаҳту важҳий лиллазий фаторос самааваати вал ард ъала миллати Иброҳима ҳанийфа ва маа анаа минал мушрикийн. Инна солаатий ва нусукий ва маҳяая ва мамаатий лиллаҳи роббил ъаламийн лаа шарийка лаҳ ва бизаалика умирту ва анаа минал муслимийн. Аллоҳумма минка ва лак. Аллоҳумма ъан Муҳаммадин ва умматиҳи. Бисмиллаҳи валлоҳу акбар” дедилар кейин сўйдилар”.\nМасала: Бисмиллаҳ билан сўйиш ўртасига бошқа ишни қўшмаслик зарур. Аксарият кишилар қурбонликларини ўзлари сўймоқчи бўладилар. Лекин моҳир бўлмаганликлари учун қоссоб, уларни қўлидан ушлаб пичоқни тортишга ёрдам беради. Шунда пичоқни ушлаган икки кишига ҳам бисмиллаҳи Аллоҳу акбарни алоҳида-алоҳида айтишлари вожиб бўлади. Пичоқ тортувчилардан бирортаси бисмиллаҳи Аллоҳу акбарни айтмаса, жонивор ҳалол бўлмайди. Лекин, жониворни оёқ-қўлини ушлаб турувчиларга сўювчи билан бисмиллаҳи Аллоҳу акбарни айтиш шарт эмас. Валлоҳу аълам!\nЗикр аҳлидан сўранг 27 May, 14:01\nЗикр аҳлидан сўранг 27 May, 13:05\nЗикр аҳлидан сўранг 27 May, 11:05\nАссалому алайкум! Бир дўстим яқинда ислом динидан масихий динига ўтиб кетди. Уни иши қанчалар тўғри, у билан гаплашиб юрсам бўладими ёки орани узишим керакми?\n– Ва алайкум ассалом! У муртад ҳисобланади. Агар уни яна ҳидоят топишига умидингиз бўлмаса, у билан алоқа қилманг. У инсонлар Ислом динини чуқур билмаганидан уларда эса таъминот борлигидан шундай қилишади. Ён атрофдагиларингизга ҳам муртадлигини билдириб қўйинг. Ундайлар ўлса ғусл қилдирилмайди, жаноза ўқилмайди ва мусулмонлар қабристонига кўмилмайди. Валлоҳу аълам!\nЗикр аҳлидан сўранг 27 May, 09:05\nЗикр аҳлидан сўранг 27 May, 08:34\nРАЪД СУРАСИ (тўлиқ)\nЗикр аҳлидан сўранг 27 May, 07:05\nАссалому алайкум! Мен бадиий китоб ўқишга, ўзбек адабиёти, жаҳон адабиёти асарларини ўқишга қизиқар ва уларни тўплар эдим. Кўпи яхши, ибратли асарлар. Лекин яқин ойлардан бери бу китобларни ўқиш ҳудди вақтни исроф қилишдек туйилиб қолди. Ундан кўра диний китобларни ўқиш маъқул экан. Энди ўша китобларни нима қилсам бўлади? Улар жуда кўп. Китобга қизиқадиган танишларимга ё мактаб кутубхонасига берсам уларни ҳам вақтини исроф қилишга сабабчи бўлиб қолмайманми? Ё уйда шунчаки туравергани маъқулми?\n– Ва алайкум ассалом! Улардан ҳам ўқиб фойдаланинг. Қандай фойда олиш мумкинлигини аввал режа қилиб олинг. Валлоҳу аълам!\nЗикр аҳлидан сўранг 26 May, 11:00\nАссалому алайкум! Нуҳ алайиссалом тўғриларида шу кунгача кема ясаганлар ва ўша кеманинг ичига кирган одам ҳайвон ҳашоротлардан бошқа дунёда тирик жон қолмаган деб билардим. Саволим ҳашорот ҳайвонлар эмас одам зот ҳақида. Бир марузада эшиттим сув тошиши фақатгина Нуҳ Пайғамбаримиз қавимларигагина келган бало ва бошқа қавмлар ўша замонда ҳам тирик қолганлар, уларга сув зарар бермаган деб. Шуни тушунтириб берсангизлар.\n– Ва алайкум ассалом! Аллоҳ таоло "Ҳуд" сурасида марҳамат қилади:\nحَتَّى إِذَا جَاء أَمْرُنَا وَفَارَ التَّنُّورُ قُلْنَا احْمِلْ فِيهَا مِن كُلٍّ زَوْجَيْنِ اثْنَيْنِ وَأَهْلَكَ إِلاَّ مَن سَبَقَ عَلَيْهِ الْقَوْلُ وَمَنْ آمَنَ وَمَا آمَنَ مَعَهُ إِلاَّ قَلِيلٌ۝\nБундай ҳолатларда ҳар хил гаплар бўлиши аввалги тафсирларимизда айтилган. «Таннур нима, катталиги қанча, фаввора қандай отилган, кемага нималар чиққан-у, қандай чиққан, қайсиниси олдин чиққан-у, қайсиниси кейин чиққан» ва ҳоказо гаплар кўп. Бунга ўхшаш нарсалар эски пайтда «исроилиёт» деб номланмиш яҳудийларнинг қиссаларидан баъзи китобларимизга ўтиб қолганини муҳаққиқ олимларимиз алоҳида ўрганиб, исбот қилганлар. Бу ишларни тушунган ҳолда, улардан иложи борича четланганимиз маъқул. Ишончли бўлмаган хабарга, турли асоссиз ривоятларга суяниб, гапни кўпайтиришнинг ҳожати йўқ. Қуръони Каримда айтилганининг ўзи етарли. Тарих, жуғрофия илмларига келганда, ижтиҳод қилиш эмас, аниқ маълумотлар керак. Қуръони Карим эса ҳидоят Китоби бўлганидан, асл эътиборни ибратга қаратган. Мисол учун, ушбу тўфон ҳодисасида бизга таннурнинг катталиги ёки ундан фаввора қандай отилиб чиққанлиги эмас, балки нима учун тўфон бўлиб, оламни сув босди-ю, бу ҳодисадан қандай ибрат олишимиз кераклиги муҳим. Агар таннурнинг шакли ёки шунга ўхшаш бошқа маълумот биз учун зарур бўлганда, Қуръони Каримда зикр қилинган бўларди.\n«Ниҳоят, амримиз келиб, таннур фаввора отганда…»\nЯъни «Тўфон бўлиши ҳақидаги фармонимиз келиб, таннурдан сув отилиб чиқа бошлаган вақтда Нуҳга хитоб қилиб, дедик:\n«У(кема)га ҳар бир(тур)дан бир жуфтдан ҳамда аввал у ҳақида сўз кетган кимсадан бошқа аҳлингни...»\nЯъни «Махлуқотларнинг ҳар туридан бир жуфтдан – бир эркак, бир урғочи (қилиб) ол. Шунингдек, аҳлинг – оила аъзоларингни ҳам ол. Магар аҳлингдан ҳалок бўлишига сўз кетиб қолганларини олма», – дедик.\nНуҳ алайҳиссаломнинг оилаларидан ҳалок бўлишларига сўз кетиб қолганлар – хотини билан бир ўғли. Уларни кемага олмаслик амр қилинди.\n«...ва иймон келтирганларни ол», – дедик».\n«У билан бирга фақат жуда озчилик иймон келтирган эди», – деб баён қилмоқда.\nҲа, Нуҳ алайҳиссалом узоқ вақт – эллик санаси кам минг йил даъват қилишларига қарамай, саркаш қавмнинг озгинасидан бошқаси иймонга келмади. Шу сабабдан, бу тузалмас дардисарларни дунё танасидан бутунлай кесиб ташлаш учун Аллоҳ таоло уларнинг ҳаммасини ғарқ этишни ирода қилди. ("Тафсири Ҳилол" китобидан). Валлоҳу аълам!\nЗикр аҳлидан сўранг 26 May, 09:05\nАссалому алайкум! Ҳозирги кунда ижтимоий тармоқларда турли ҳил ақли заиф бўлган инсонларни видеога олиб тарқатиб юборишганини кўряпмиз. Шундай қилишнинг шариатдаги ҳукми қандай? Шу ҳақида ҳадислар мавжудми?\n– Ва алайкум ассалом! Аллоҳ таоло "Ҳамаза" сурасида марҳамат қилади:\nУшбу икки сифатга эга бўлганларнинг барчаси дўзахга тушади ва уларнинг аҳволига вой бўлади, дейди Аллоҳ таоло. Чунки мўмин кишининг қонини тўкиш қанчалик гуноҳ бўлса, обрўсини тўкиш ҳам шунчалик гуноҳ. Одам ўлдириб – қон тўкиб гуноҳ қилганлар жаҳаннамга тушганларидек, ғийбат қилиб – обрў тўкиб, кишиларни хафа қилганлар ҳам жаҳаннамга тушади. ("Тафсири Ҳилол" китобидан).\nУларга шу азобни ўзи кифоя қилади. Валлоҳу аълам!\nЗикр аҳлидан сўранг 26 May, 07:05\nАссалому алайкум! Бир киши хидоят топиб халол харомни тушуниб етди, бировнинг хаққи ёмонлигини англаб етди, ғийбат хақида хам тушуниб етди. Энди ўша кишида шубхалар пайдо бўляпти масалан мактаб, лицейда ўқиб юрган пайтлари устозлар, қизларни орқасидан ғийбат қилиш кенг тарқалган эди. Шунинг учун шу киши шубхаларни йўқотиш маносида хамма синфдошларни ва курсдошларни топиб розилигини олмоқчи. Буни қандай сўраса розилигини олган бўлади? Чунки у кишида шубха бор хамма синфдошларни ёки курсдошларни ғийбат қилганлиги аниқ эмас. Мен сени ғийбат қилганман деб ёлғон айтса хам бўлмайди.\n2). Шу хаммадан сўраш шартми ўзи? Чунки ўша киши ғийбат қилган бўлса хам ўша одамларга етиб боргани ноаниқ.\n3) Мусулмон бўлмаган кишини ғийбат қилган бўлса ва ўша кишини топиш умиди умуман бўлмаса нима қилади? Ғийбат қилгани ўша мусулмон бўлмаган кишига етиб бормагани аниқ. Шу шубхаларни бартараф этишга ёрдам берсангизлар.\n– Ва алайкум ассалом! 1). Очиқ-ойдин ғийбат қилганман деб айтиш шарт эмас. “мендан хато камчиликлар, сизлар ҳақингизда нотўғри фикрлар ўтган бўлса мени кечиринглар” дейиш кифоя қилади. Ғийбатингиз етиб бормаган бўлса айтишингизни ҳам ҳожати йўқ. Ҳаққига дуо қилиб қўйинг.\n3). Уни ҳаққига ҳидоят сўраб дуо қилинади. Бу у учун қилинган энг катта яхшикл ҳисобланади. Чунки бир инсон қалбдан ҳис қилиб калимани айтиб қолишни ўзи, фосиқлиги дўзахга тушсада абадий дўзахда қолиш балосидан қутилиб қолади. Валлоҳу аълам!\nЗикр аҳлидан сўранг 25 May, 17:05


Newsweek АҚШнинг 60 минг кишилик махфий армияси борлигини маълум қилди - Daryo\n21:22, 17.05.2021 22197\nNewsweek АҚШнинг 60 минг кишилик махфий армияси борлигини маълум қилди\nСўнгги ўн йил ичида АҚШ минглаб кишидан иборат махфий армия тузган, унинг аъзолари мамлакат ичида ҳам, чет элда ҳам Пентагоннинг турли топшириқларини бажармоқда. Бу ҳақда Newsweek газетаси икки йиллик журналистик текширувдан сўнг маълум қилди.\nАмерика газетасининг ёзишича, умумий ҳисобда махфий тармоқ камида 60 минг кишини ўз ичига олади, бундай агентларнинг ҳақиқий сони янада кўпроқ бўлиб чиқиши мумкин. Тармоққа 130 га яқин хусусий ташкилот, шунингдек, ўнлаб унчалик таниқли бўлмаган ва махфий федерал ташкилотлар киради.\nNewsweek ҳисоб-китобларига кўра, махфий армия учун ҳар йили 900 миллион доллардан кўпроқ маблағ сарфланади. Ушбу маблағлар, хусусан, тахминий номлар остида ишлайдиган агентлар учун сохта ҳужжатлар тайёрлаш, уларнинг номидан ҳисоб-китоблар ва солиқларни тўлаш ҳамда махсус кузатув мосламалари ва ниқоблаш воситаларини яратиш учун ишлатилади.\nҚайд этилишича, махфий тармоқ ходимларининг қарийб ярми махсус операция кучлари агентларидир. Улардан баъзилари Покистон ва Ғарбий Африка каби нотинч зоналарда террорчиларни кузатади, аммо улардан кўпинча Эрон ва Шимолий Корея сингари АҚШга нодўст мамлакатлардаги топшириқларни бажариш учун фойдаланилади.\nГазета хабарига кўра, махфий армия таркибига турли мамлакатларда яширин фаолият олиб борадиган ҳарбий разведка мутахассислари ҳам киради. Бундан ташқари, интернетда мавжуд минглаб киберхавфсизлик ва разведка мутахассислари махфий тармоқ доирасида ишлайди. Ушбу бўлим аъзолари, бошқа масалалар қатори, Пентагоннинг махфий миссияларида қатнашадиган барча одамлар ва ташкилотлар тўғрисидаги маълумотларни яширишга ёрдам бериб, бутун тармоқ фаолияти хавфсизлигини таъминлаш билан шуғулланади.\nШундай қилиб, Newsweek Пентагонга хизмат қиладиган айғоқчилар Вашингтон расман шу каби жиноий операцияларни амалга оширишда доимий айблайдиган Россия ва Хитой агентларидан кам бўлмаган ҳаракат олиб боришини таъкидлади.\nТрамп АҚШнинг бошқаларга номаълум қуроллари борлигини маълум қилди\nЖо Байден АҚШ қандай вазиятда ҳарбий кучдан фойдаланишини маълум қилди\n20:08, 10.09.2021 162466\n15:13, 12.09.2021 78630\n20:59 Бугун 229\n20:38 Бугун 1561\n20:19 Бугун 3279\n19:59 Бугун 7288\n07:17, 25.09.2021 116118\n18:30, 24.09.2021 81929\n22:37, 24.09.2021 64748\n12:27, 25.09.2021 63572


Умид Аҳмаджонов Осиё Олимпия Кенгаши вице-президенти бўлди\nУмид Аҳмаджонов Осиё Олимпия Кенгаши вице-президенти...\n03.03.2019 16:40 0 384\nТаиланд пойтахти Бангкок шаҳрида Осиё Олимпия Кенгашининг 38-Бош Ассамблеяси (ООК) ўз ишини олиб бормоқда. Бош Ассамблея давомида 2019-2022 йиллар учун ташкилот раҳбариятига, Ижроия Қўмитаси ва доимий комиссиясига аъзолар сайланди.\nОсиё Олимпия Кенгаши вице-президентлиги лавозимига Марказий Осиё минтақасидан Ўзбекистон Миллий олимпия қўмитаси президенти Умид Аҳмаджоновнинг номзоди қўллаб-қувватланди ва шу тариқа у Осиё Олимпия Кенгаши вице-президенти бўлди. Бу ҳақда МОҚ матбуот хизмати хабар берди.\nЭслатиб ўтамиз, Умид Аҳмаджонов шунингдек Марказий Осиё футбол ассоциацияси президенти ҳам ҳисобланади.\nУмид Аҳмаджонов МОҚ\nСпорт 26/02, 19:19\nТокио-2020 учун махсус ишланган спорт экипировкалари тақдим этилди (фото)\nЖаҳон таэквондо федерацияси раҳбари Тошкентга етиб келди, ЖЧ бошланмоқда\nМОҚ мукофот жамғармаси 100 000 000 сўмлик танлов эълон қилди


25 май 2020, Тошкент вақти: 05:54\nОлий ва ўрта махсус таълим вазирлиги расмийсининг 11 сентябрь кунги матбуот анжуманида қилган баëноти ўзбекистонлик талабаларни виртуал майдонда бирлашишга ундади.\nВазир ўринбосари Сарвар Бузрукхонов Ахборот ва оммавий коммуникациялар агентлигида ўтказилган тадбирда контракт ва бюджет асосида таҳсил олаётган талабалар учун 400 минг сўм миқдорида стипендия белгиланганини эълон қилди.\nБундай ўзгаришдан норози бўлган талабалар ўша куниëқ ўзаро фикр алмашиш мақсадида Telegram каналида очган гуруҳ аъзолари сони 3 кунда 51 мингдан ошди (13 сентябрь куни мақола ëзилаëтган соатда 51 737 нафар аъзо -таҳр.).\nГуруҳ “Талабалар бирлашайлик!” деб номланди. Унга қўшилганлар ҳукуматнинг сентябрдан тўлов-контракт миқдорини 18 фоизга оширгани¸ табақалаштирилган стипендия тизимини бекор қилиб¸ қатъийлаштирилган 400 минг сўмлик стипендия жорий қилганига нисбатан ўз норозилигини ифодалай бошлади.\n“Бу гуруҳ фақат фикр алмашиниш учун очилган эди. Гуруҳда бошида 4-5 та одам эдик¸ талабаларнинг ўзи келиб қўшила бошлади”¸ дейди гуруҳ ташаббусчиларидан бири Озодлик билан Telegram орқали ëзишувда.\nГуруҳ маъмурлари¸ унинг кутилмаганда оммалашиб кетгани ортидан бўлаëтган айрим таҳдид ва босимлар туфайли¸ аноним қолиш истагини билдирди.\nГуруҳ аъзоларига ташланган дастлабки таклиф стипендия масаласининг қайта кўрилишига муносабат билдириш бўлди.\n“Талабалар ўз фикрингизни билдиринг ва манфаатларингизни ҳимоя қилинг”¸ деган чақирув ортидан каналга қўшилган юзлаб талаба 2019 ўқув йилидан жорий этилган ўзгаришларнинг ўз ҳаëтига таъсири ҳақида ëза бошлади.\n“Стипендияга кун кўрадиган талабалар сони кам эмас. 11 млн контракт оғизга осон. Энг катта суммани тўлаётган шартнома асосида ўқиётганларнинг айби нима? Контракт суммаси 18% фоиз оширилиб¸ нега энди стипендия суммаси 400 минг қилиб қўйилди? Талабаларга нисбатан ҳақорат камситиш эмасми бу? Масалан, мени ўқишимга уйдагиларим қарши эди. Ота-онамга шартнома пулини тўлаб беринг, қолганини ўзим яхши ўқиб, стипендиямга қоплайман, дегандим. Ҳозир йигитлар дарсдан кейин ҳеч бўлмаганда офитциантлик ёки юк ташувчи бўлиб ишлаб¸ 30-40 минг топишади¸ биз қизлар қанақа иш қила оламиз уйимиздан узоқда? Ҳукуматимиз шуларни ҳам ўйласа ёмон бўлмасди”.\n“Мен айнан табақалаштирилган стипендия орқали контрактимнинг ярмидан кўпини тўлашга ота-онамга ëрдамлашардим. Афсуски¸ янги қонун ноҳақлик бўлди. Ҳамма нарсанинг нархи ошди¸ жумладан контракт ҳам¸ лекин стипендия тушди. Тасаввур қилайлик¸ боғбон ҳатрбий ëки прокурордек маош олса¸ тенглик бўладими? Ҳозирги янги қонун худдики ўқиган ва ўқимаганни тенг қилиб қўйишдек гап. Айнан табақалаштирилган стипендия олиш учун янада билимни оширишга ҳаракат қилаëтган эдик. Бу қонун¸ биринчидан¸ ўқиш сифатини туширади¸ иккинчидан¸ бюджетда ўқиëтганлар учун коррупцияни кучайтириб беради¸ учинчидан¸ ўқишда рақобат бўлмайди. Рақобат йўқ жойда эса¸ ривожланиш бўлмайди”.\n“Шу контракт кўтарилгандан бери ўз устида ишлаб¸ билимини оширишга ҳаракат қилаëтган курсдошларим ҳам ўқишга қизиқиши қолмай¸ иш топишга ҳаракат қилмоқда. Бир хилда 400 минг сўм этиб белгиланган стипендия миқдорини қайта кўриб чиқиб¸ контракт ошганига яраша стипендияни ҳам сал кўтаришларини сўраймиз. Ахир ҳамма студент ҳам 3 баҳога лойиқ эмаску! Минг орзу ҳавас билан яхши ўқийман¸ ўз чиқимларимни ўзим қоплайман¸ деб ўқишга кирганимизни тушуниб етишларини сўраб қоламиз”.\nБўлажак зиëлилар сифатида эътироз ва таклифларни ҳақорат ва тегажоқликсиз ифодалаш сўралган “Талабалар бирлашайлик” гуруҳи аъзолари ҳукуматдан ўз қарорини қайта кўриб чиқишни сўради.\n“Олий таʼлим муассасаларида таҳсил олувчи талабаларнинг контракт тўловлари бирданига 18 % кўтарилгани ва стипендияларнинг бир хилда 400 000 сўм тарзда бўлган ҳақидаги қарор қайта кўриб чиқилиб¸ талабаларнинг табақаланган стипендиялари тикланишини сўрайман. Олийгоҳлар харажатлари супер контрактларга квоталар кўпайиши ҳисобига компенсация қилинишини таклиф қиламан”.\n“Грант асосидаги талабалар фанлардан 30% дан ортиқ 3 баҳо олса кейинги семестрдан стипендия олмайди¸ дебди. Агар бундай бўлса яна коррупцияга уруғ қадагандай бўладику! Мана шу масаланиям қайтадан кўриб чиқиш учун овоз тўплашга чиқаринг. Коррупциясиз таълим - келажак пойдевори!”\n“Давлат гранти асосида таълим оламан. Ана энди давлат гранти асосида таълим олаётган талабалар коррупциянинг янги босқичини бошлаб беради. Шунинг учун бундай ҳолатда стипендия ҳаммага бир хил миқдорда берилсин ҳамда ўзлаштириш даражаси 30%дан паст бўлган талабалар 1 семестр стипендия олмайди¸ деган қарор бекор қилинсин!”\n“Талабалар бирлашайлик” гуруҳи ва унда билдирилган эътирозлар Ўзбекистон Ëшлар иттифоқи ва унинг янги раҳбари Алишер Саъдуллаев томонидан кўриб чиқилган.\nГуруҳ маъмурларидан бири Озодлик билан мулоқотда:\n“Ëшлар иттифоқи 12 сентябрь куни бизга Пресс клубда вазир билан учрашув ўтказилишига платформа яратиб берди. Уларга катта раҳмат¸ хусусан Алишер Саъдуллаевга”¸ деб ëзди.\nГуруҳ умри тугадими?\n12 сентябрь куни Ёшлар пресс-клубида 150 дан ошиқ талаба билан учрашган Олий ва ўрта махсус таълим вазири Иномжон Мажидов эътироз ва норозиликлар ортидан бу ўзгаришлар қайта кўриб чиқилишини билдирган.\nБу учрашув ортидан “Талабалар бирлашайлик” гуруҳи маъмурлари 13 сентябрь куни каналга қуйидаги хабарни қўйди.\n“Кечаги Ёшлар пресс клубидан сўнг, вазир Иномжон Мажидов қарорни сентябрь ойи охиригача қайта кўриб чиқиб, билдирилган таклифлар асосида янгиттан эълон қилишга ваъда бердилар. БИЗ МАҚСАДИМИЗГА ЭРИШДИК!\nЛекин ҳаммаси шу ҳолатда ёпилиб кетиладими ёки улар чора кўришадими ҳаммани шу савол ўйлантиради. Энди ҳурматли раҳбарларимиздан жавоб кутиб қоламиз”.\nБу хабар ортидан “Талабалар бирлашайлик” канали ëпиладими¸ деган саволга Озодлик гаплашган гуруҳ маъмурларидан бири¸ “бу масалада ҳозирча бир фикрга келинмаганини” билдирди.\nҲукумат қарори бекор қилинадими?\nОлий ва ўрта махсус таълим вазири Иномжон Мажидовнинг 12 сентябрь кунги баëноти ижтимоий тармоқлардаги талабалар норозилигини бироз пасайтирди.\nАммо вазир бу қайта кўриб чиқиш янги тизимнинг бекор қилиниши билан тугаш-тугамаслиги ҳақида аниқ ваъда бермади.\n13 сентябрь куни Озодлик бу жараëнга оид маълумот олиш учун Олий ва ўрта махсус таълим вазири ўринбосари Сарвар Бузрукхонов қабулхонаси билан боғланди.\nБу масала билан вазирликнинг контракт-тўлов бўйича мутахассислари шуғулланаëтганини билдирган ўринбосар ëрдамчиси¸ жавоб учун шу бошқарма мутасаддиларига мурожаат қилишни тавсия этди. Берилган телефонларга кун давомида ҳеч ким жавоб бермади.\nЯнги ўқув йилидан контракт пулини камайтирмоқчи бўлган талаба стипендиядан воз кечиши мумкин


Тошкентда мактаб ўқувчилари қариндошининг 24 минг доллар пулини ўғирлашди (видео) » Ўзбекистон янгиликлари – Zamin.uz\nТошкентда мактаб ўқувчилари қариндошининг 24 минг доллар пулини ўғирлашди (видео)\nБу ҳақдаги лавҳани Sevimli телеканалининг Zamon кўрсатуви тайёрлади. Олмазор туманида жойлашган 261-сонли умумтаълим мактабининг икки нафар 11-синф ўқувчиси Тошкент меҳмонхона хўжалиги ва сервис касб-ҳунар коллежининг 2-босқичида таҳсил олувчи дўсти билан катта миқдордаги пулларни ўғирлаб, кўнгилхушликка сарфлаб юборишган.\nЖиноятни содир этишга келишган ёшлар, улардан бирининг яқин қариндоши бўлган аёлнинг уйига ўғирликка тушишган. Ўқувчилар жабрланувчининг уйига кириб, аёл уй олиш учун тўплаган 22 минг АҚШ доллари ва 15 миллион сўм миқдоридаги пулларини ўғирлашган.\nУлар ўғирланган пулларни шаҳарнинг машҳур ресторанларига бориш, iPhone 6 русумли 3 та телефон сотиб олишга ва савдо-кўнгилочар марказидан кийим харид қилишга сарфлашган.\nҚайд этиш жоизки, ўқувчиларнинг бири ўғирланган пулларга отасига ВАЗ 2111 русумли автомобиль ва зотдор ит сотиб олган.\nПул тугагандан сўнг улар навбатдаги ўғирликни содир этишга келишишган. Ўқувчилар қўшнисининг уйига кириб, ноутбук, техника буюмларини ва қимматбаҳо атирларини ўғирлашган.\nЯнгиликлар » Жамият » Тошкентда мактаб ўқувчилари қариндошининг 24 минг доллар пулини ўғирлашди (видео)\n23:30 Тошкентда аёл эридан ўч олиш ниятида уйига ўғриларни чақирди\n11:57 Наманганда аёл киши девор ошиб, бошқа бир аёлнинг уйига ўғирликка тушди\n16:25 Миллий банкнинг касса мудири 270 минг доллар ўғирлаганликда айбланмоқда\n12:33 Тошкентда 3 нафар эркак сейфдан 177 минг долларни ўғирлашди


Илмий тадқиқот ишлари мавзуси\nМақсад ва вазифалари ҳақида қисқача маълумот\nҚХА-3-008-2015 “Сув билан ўзаро таъсирдаги грунтли гидротехника иншоотларининг мустахкамлигини баҳолаш услубини ишлаб чиқиш”\nИлмий раҳбар –т.ф.д.Т.Султанов\nҲар хил нагрузкалар таъсирида янги механик эффектларни ва кучланганлик холатлари бўйича туғоннинг хавфли участкаларини аниқлаш. ЭҲМ дастурларига Ўз.Р. интеллектуал мулк агентлигидан авторлик гувоҳномаларини олиш учун талабномалар топшириш.\nОлинган янги натижаларни монография, дарслик ва ўқув қўлланмаларга киритиш. Грунтли иншоотларнинг сув билан ўзаро таъсирини ва энергияни тўлқин кўринишида асос орқали чиқиб кетишини ҳисобга олувчи назарий асос ва ҳисоблаш усулларини ишлатишга қаратилган тавсиянома ишлаб чиқиш.\n«Структуравий бир жинсли эмаслигини ҳисобга олган ҳолда гидротехник иншоотларининг қобиқсимон элементларини динамик мустаҳкамлигини ҳисоблаш усулларини ишлаб чиқиш» Давлат бюджети.\nИлмий раҳбар –проф.Т.Мавлонов\nИшда гидротехника иншоотларни юпқа элементларини кучланиш-деформацияланиши ҳолатини баҳолаш назариясини такомиллаштириш.\nЭҲМ учун ҳисоблаш дастури ишлаб чиқиш ва муаллифлик гувоҳномасини олиш. Олинган натижалар ўқув жараёнига тадбиқ қилинади ва грант бўйича лойиҳа бажаришда асос бўлади.


СУД ТИЗИМИДА ЗАМОНАВИЙ ТЕХНОЛОГИЯЛАР - Ўзбекистон овози газетаси\nМустақиллик йилларида демократик ҳуқуқий давлат ва кучли фуқаролик жамияти барпо этиш йўлидан қатъият билан одимлаётган мамлакатимизда фуқароларнинг судларга мурожаатлари кун сайин ортиб бормоқда. Бу, бир томондан, истиқлол йилларида Ўзбекистон Республикаси Конституцияси ва қонунларида инсон ҳуқуқлари, эркинликлари ҳамда қонуний манфаатларининг мустаҳкам кафолатлаб қўйилгани билан боғлиқ бўлса, иккинчи томондан, ана шу ҳуқуқий кафолатлардан самарали фойдаланиш учун юртдошларимизнинг ҳуқуқий маданияти юксалиб бораётганидан далолат беради.\nЭнг муҳими, кейинги йилларда фуқароларнинг суд тизимига ишончи ортгани уларнинг судларга мурожаатлари ошиб боришида намоён бўлмоқда. Хусусан, 2014 йилда фуқаролик ишлари бўйича судлар томонидан 164 минг 455 та иш кўрилган бўлса, 2015 йилнинг шу даврида 195 минг 270 та иш кўрилган, шунингдек, 747 минг 239 та суд буйруғи чиқарилган.\nПрезидентимизнинг 2013 йил 4 октябрда қабул қилинган «Туман ва шаҳар умумий юрисдикция судлари фаолиятини такомиллаштириш ва самарадорлигини ошириш чора-тадбирлари тўғрисида»ги Фармони асосида мамлакатимизда фуқаролик ишлари бўйича 75 та туманлараро ва туман (шаҳар) судлари фаолият юритмоқда. 2015 йилнинг 9 ойида битта судьянинг ўртача ойлик иш ҳажми 109 дан ортиқ фуқаролик иши ва 421 суд буйруғини ташкил этгани ҳам ана шу судларга фуқаролар томонидан кўплаб мурожаатлар қилинганини яққол кўрсатиб турибди.\nТабиийки, фуқароларнинг судга мурожаатлари ортиб бораётган бир вақтда фуқаролик ишлари бўйича судлар фаолиятига замонавий ахборот-коммуникация технологияларини жорий этиш суд ишларини юритиш самарадорлигини оширишга хизмат қилади. Бу борадаги хорижий амалиётга назар ташлайдиган бўлсак, ҳозирги вақтда Жанубий Корея, Малайзия каби давлатлар суд тизими фаолиятида замонавий ахборот-коммуникация технологиялари кенг қўлланилаётганини кўриш мумкин.\nМамлакатимизда ўтган даврда бу борада муҳим чора-тадбирлар амалга оширилди. Вазирлар Маҳкамасининг 2012 йил 10 декабрда қабул қилинган «Судлар фаолиятига замонавий ахборот-коммуникация технологияларини жорий қилиш чора-тадбирлари тўғрисида»ги қарори ушбу йўналишдаги ишларни янада жадаллаштиришда муҳим ҳужжат бўлди.\nАйниқса, Судлар фаолиятига замонавий ахборот-коммуникация технологияларини жорий этиш дастури қабул қилинганини алоҳида таъкидлаш керак. Мазкур дастурга асосан судлар фаолиятида компьютерлаштириш даражасини ва компьютер техникасидан фойдаланиш самарадорлигини ошириш, судларда ахборот тизимлари ва ресурсларини яратиш, тадбиркорлик субъектлари ҳамда аҳолига кўрсатиладиган интерфаол хизматлар кўламини кенгайтириш ва сифатини яхшилаш борасида изчил иш олиб борилмоқда.\nХусусан, Ўзбекистон Республикаси Олий суди томонидан БМТ Тараққиёт дастури ваколатхонаси билан ҳамкорликда «Фуқаролик суд ишларини юритишни ислоҳ қилиш: самарали суд бошқаруви» қўшма лойиҳаси доирасида «E-Sud» миллий электрон суд иши юритуви тизими ишлаб чиқилди. Ушбу замонавий электрон суд иши юритуви тизими фуқаролик ишлари бўйича Зангиота туманлараро судида синовдан муваффақиятли ўтказилди. Айни пайтда фуқаролик ишлари бўйича Мирзо Улуғбек, Яккасарой ва Шайхонтоҳур туманлараро судида ҳам йўлга қўйилди.\n«E-Sud» тизимининг қулай ва афзал жиҳатлари шундаки, у ўзига хос ишлаш тартиби ва имкониятларга эга. Бу эса интерфаол суд хизматини йўлга қўйиш ҳамда ортиқча сансалорликларни камайтириш имконини беради. Тизимнинг «Суд портали» ёрдамида фуқаролик ишлари бўйича судларга Интернет тармоғи орқали даъво аризалари билан мурожаат қилиш ҳам мумкин. Тизимга кириш, ундан фойдаланиш учун эса фойдаланувчи электрон рақамли имзо ёки «ID.UZ» тизими орқали рўйхатдан ўтиши ҳамда шахсини тасдиқлаши талаб қилинади.\nШунингдек, фуқаролик ишлари бўйича туманлараро, туман (шаҳар) судларига келаётган ахборотларни йиғиш, сақлаш ва саралашни, яъни тоифалашни автоматлаштириш мақсадида даъво аризаларини топшириш чоғида даъвогар низо тоифаси ва ариза турини танлайди. «E-Sud» тизими даъво аризаси турини танлашда низони судда кўриб чиқиш учун лозим бўлган маълумотларни сўрайди.\nЭлектрон тарзда юборилган даъво аризаси суд томонидан уни қабул қилиш рад этилганда ёки ариза ҳаракатсиз қолдирилганда ёхуд кўриб чиқишга қабул қилинганда ушбу маълумот суд веб-саҳифасида акс эттирилади. Натижада суднинг тегишли ажримини компьютер орқали ушбу тизимда кўриш, юклаб олиш ҳамда нашр қилиш имкони пайдо бўлади.\n«E-Sud» тизимининг яна бир қулайлиги шундаки, низодаги тарафларнинг даъво аризаси топширилишига қадар фуқаролик ишлари бўйича туманлараро, туман (шаҳар) судлари томонидан тегишли масалалар юзасидан қабул қилинган ҳужжатлар, суд амалиёти билан танишиб ва ўрганиб чиқиш ҳамда даъво аризаларини қаноатлантириш эҳтимолини баҳолаш имконияти мавжуд. Бунда шахсий маълумотларни ҳимоя қилиш ҳам назарда тутилган бўлиб, ҳужжатнинг қайси шахсга тегишли эканлиги кўрсатилмайди.\n«Электрон суд иши юритуви»да фуқаролик ишлари электрон тарзда бошқарилади. Бу судларда ишни электрон ҳолда ўрганиш, кўриб чиқиш ва қарор қабул қилиш имконини беради. Айни чоғда, мазкур тизим кутиш залига уланиб, муайян кунларда кўриб чиқилаётган фуқаролик ишларининг рўйхати, суд залининг рақами ҳамда ишни кўриб чиқаётган судьянинг исм-шарифи монитор орқали кўрсатиб борилади.\n«E-Sud» тизимининг «Электрон ҳисобот»и эса, фуқаролик ишлари бўйича туманлараро, туман (шаҳар) судларининг ҳисоботларини автоматик тарзда шакллантиришга мўлжалланган. Тизим йўлга қўйилгач, судлар томонидан кўрсатиладиган бир қатор хизматлар интерфаол шаклга ўтказилади. Даъво аризалари ва илтимосномаларни тузиш, фуқаролик ишлари бўйича судларга топшириш, ишнинг судда кўриладиган куни ва вақти ҳақидаги маълумотларни ҳамда ажримлар ва суд қарорларини олиш билан боғлиқ жараёнларни бевосита интернет орқали амалга ошириш имкони туғилади.\nСудлар ва суд ижрочилари ўртасида маълумот алмашинуви тезлашади. Бу ўз-ўзидан суд қарорлари ижросини таъминлаш, фуқаролик ишлари бўйича судлар харажатларини камайтириш, тарафларни судда ишни кўриб чиқиш санаси ва вақти ҳақида тезкор хабардор этиш имкониятларини тубдан оширади.\nШу ўринда «E-Sud» миллий электрон судлов тизимидан фуқаролик ишлари бўйича Зангиота туманлараро суди фаолиятида фойдаланиш борасида муайян ижобий тажриба тўпланганини қайд этиш жоиз. Хусусан, ўтган қисқа даврда бу ерда «E-Sud» тизими орқали электрон шаклда судга мурожаат қилиш тартиби ва қарор нусхалари, суд чақирув қоғозлари ва бошқа ҳужжатларни юбориш йўлга қўйилди. Бунинг натижасида биргина 2015 йилнинг 9 ойида 25 минг 515 та суд буйруғи чиқариш ҳақидаги аризалар электрон шаклда қабул қилинди. Шу билан бирга, суд буйруқлари электрон тартибда чиқарилиб, уларнинг нусхалари ҳам ундирувчиларга электрон тарзда юборилмоқда.\nАлбатта, фуқаролик ишлари бўйича судлар фаолиятига замонавий ахборот-коммуникация технологияларини кенг жорий этиш амалдаги процессуал қонунчиликни такомиллаштиришни тақозо этади.\nШунга кўра, судларга мурожаат қилишни янада соддалаштириш, фуқаролик ишлари бўйича судларда электрон ҳужжат алмашинувини йўлга қўйиш, хусусан, судга аризалар ва бошқа ҳужжатларни электрон шаклда юбориш ҳамда суд чақирув қоғозларини, суд қарорлари нусхаларини ва бошқа ҳужжатларни электрон шаклда юбориш тартибини амалда жорий этиш юзасидан изланишлар олиб борилмоқда.\nШу асосда миллий қонунчиликка бу борада тегишли қўшимча ва ўзгартишлар киритиш юзасидан қонун лойиҳаси тайёрланди.\nШундан келиб чиққан ҳолда, амалдаги Фуқаролик-процессуал кодексининг ўттиздан ортиқ моддасига ариза ва мурожаатларни ҳамда суд қарорларини электрон тарзда беришни назарда тутувчи ўзгартиш ва қўшимчалар киритилди.\nХулоса сифатида айтганда, соҳадаги ислоҳотлар фуқаролик суд иши юритуви тезкорлигини янада ошириш, суд процесси иштирокчилари харажатларини ва суд чиқимларини камайтиришга хизмат қилади. Энг асосийси, судлар фаолиятига замонавий ахборот-коммуникация технологияларининг изчил жорий қилиниши, ҳеч шубҳасиз, инсон ҳуқуқлари, эркинликлари ҳамда қонуний манфаатларини суд орқали ҳимоя қилиш имкониятларини тубдан кенгайтиради.


Америкаликлар энг ишончли автомобиллар номини аниқлашди » Скачать музыку бесплатно новинки музыки 2016-2017\nАмерикаликлар энг ишончли автомобиллар номини аниқлашди\nКомментариев: 0 Просмотров: 333 Дата: 26-02-2016, 07:40 J.D.Power and Associates агентлиги АҚШдаги энг ишончли автомобиллар рейтингини эълон қилди. Компания бундай тадқиқотни 27-марта ўтказмоқда. Рейтингни тузишда экспертлар 2013 йилда ишлаб чиқарилган автомобиллар эгалари ўртасида сўровнома ўтказишди. Ҳайдовчиларни уларнинг машиналари билан охирги 12 ой ичида юзага келган асосий муаммоларни айтишни сўрашди. Ишончлилик даражаси бирор марканинг 100 та автомобилига тўғри келадиган носозликлар миқдори билан аниқланди. Рейтингда 1-ўринни Lexus автомобили эгаллади (100 та автомобилга 95 та носозлик). 2-ўринни Porsche (97 та носозлик), 3-ўринни эса Buick (106 та носозлик) эгаллади. Ундан кейинги ўринларни Toyota (133 та носозлик) ва GMC (120 та носозлик) эгаллади. J.D.Power and Associates экспертларининг таъкидлашича, АҚШда ҳайдовчилар кўпроқ машиналарнинг кўриниши билан боғлиқ муаммолардан шикоят қиладилар. Шу билан бирга, двигатель ва трансмиссиялардаги носозликлардан шикоятлар миқдори камайган. Шунингдек, Bluetooth орқали мобиль телефонни улаш функцияси носоз ишлаши ҳам қайд қилинган. Ҳайдовчилар, шунингдек, аудиотизим, навигация, климат-контроль ва ахборот-кўнгилочар тизими ҳам етарлича соз ишламаслигидан шикоят қилишган. Ўтган йилнинг ёзида агентлик автомобиллар эгалари ўртасида америкаликлар қандай машиналарни энг яхши ҳисоблашларини билиш мақсадида сўровнома ўтказганди. Ҳаммаси бўлиб овоз беришда 85 минг ҳайдовчи иштирок этган. Сўровнома натижаларига кўра, кўпчилик ҳайдовчилар Porsche машиналарини афзал деб билишган. Немис маркаси 1000 баллдан 874 балл тўплаган. Автомобилларнинг маркалар бўйича ишончлилик рейтинги Манба: Kun.uz - деб хабар бермоқда Carzone.uz нашри.


Энг кўп сотилган ва энг кўп даромад келтирган смартфонлар: иккала рейтингда ҳам илк тўртта ўрин битта компанияники! - Terabayt.Uz\nCounterpoint тадқиқот фирмаси жорий йилнинг биринчи кварталида дунё бўйлаб энг харидоргир смартфонлар рейтингини чиқарди. Шунингдек, савдосидан энг кўп даромад келтирган смартфонлар топ-ўнталиги ҳам тақдим этилган.\nЎҚИНГ: Оммабоп смартфонлар топ ўнталиги (19-ҳафта)\nБуни қарангки, ҳар иккала рейтингда дастлабки тўртта поғонадан айни бир хил моделлар (сал ўрин алмашиш билан) жой олган. Статистикага кўра, 2021 йилнинг биринчи чорагида базавий талқиндаги iPhone 12 энг харидоргир бўлган – бутун жаҳонда сотилган смартфонларнинг беш фоизи шу моделга мансуб экан. Кейинги учта ўринни ҳам Apple маҳсулотлари банд этган – iPhone 12 Pro Max (4%), iPhone 12 Pro (3%) ва iPhone 11 (2%).\nAndroid оламидан энг кўп сотилгани эса арзон Redmi 9A (2%) бўлган. Шунингдек, кучли ўнталикка Redmi 9, Samsung Galaxy A12, Redmi Note 9, Samsung Galaxy A21s ҳамда Samsung Galaxy A31 ҳам кирган. Кўриниб турибдики, Android-смартфон олмоқчи бўлганларнинг аксарияти арзонроқ моделларни танлар эканлар.\nМана, қуйидаги диаграммада сотилиш сони бўйича етакчилар рейтинги ўнг томонда, даромад келтишига кўра лидерлар рўйхати эса чап томонда жойлашган:\nЙилнинг биринчи кварталида сотилган смартфонлардан тушган даромад бўйича эса iPhone 12 Pro етакчи бўлган. Ўша даврда дунё бўйлаб смартфон савдосида айланган пулнинг нақ 12 фоизи шу моделга тўғри келган. Ундан кейинги ўринларда iPhone 12 (11%) ҳамда iPhone 12 Pro (9%) моделлари турибди. Шу тариқа, фақат шу учтагина айфоннинг ўзи жаҳон смартфон бозоридаги пулнинг 32 фоизи Apple чўнтагига тушишини таъминлаган.\nAndroid-смартфонлар орасида ишлаб чиқарувчига энг кўп даромад келтиргани эса Samsung Galaxy S21 Ultra бўлган.\nЎҚИНГ: Ўз смартфонидан Galaxy фойдаланувчилари кўпроқ қониққанми ёки iPhone ишлатадиганлар?\n#Apple #Apple iPhone #Redmi #Samsung #Smartfon #Xiaomi #Android смартфон #рейтинг #смартфонлар #Apple iPhone 11 #Apple iPhone 12 #Xiaomi Redmi 9 #Apple iPhone 12 Pro #Apple iPhone 12 Pro Max #Samsung Galaxy A31 #Xiaomi Redmi 9A #Xiaomi Redmi Note 9 #Samsung Galaxy S21 Ultra


Олимлар, зиёлилар, мамлакат ва миллат келажаги учун чуқур қайғурганларни яқин-яқингача бир нарса қийнаб келарди: нега ёшларимиз, умуман, фуқароларимиз ўртасида китобхонлик маданияти пасайиб кетди, нима учун ердан кўкка кўтарадиган, бизни баркамоллик сари етаклайдиган, инсонлар қалбига ёруғлик ва илиқлик киритадиган, оқ билан қора, яхшилик билан ёмонлик, вайронкорлик билан бунёдкорликнинг фарқини онгли равишда англатишга ёрдам берадиган, инсоният томонидан яратилган энг ноёб кашфиёт – китобнинг қадри тушиб кетмоқда? Не сабабдан айримлар китоб ўқиганларни замондан орқада қолаётганлар қаторига қўшиб қўймоқда?\nДарҳақиқат, бу саволлар барчамизни қийнар эди. Мен шу ўринда Ўзбекистон Республикаси Президенти Шавкат Миромонович Мирзиёевнинг 2016 йил 19 октябрда Тадбиркорлар ва ишбилармонлар ҳаракати-Ўзбекистон Либерал-демократик партиясининг VIII съездидаги сайловолди маърузасида билдирилган айрим фикрлари хусусида тўҳталмоқчи эдим. Маърузада бугунги кунда ахборот – коммуникация технологиялари, Интернет тизимини кенг ривожлантирмасдан туриб, мамлакатимизни модернизация қилиш ва янгилаш, барқарор тараққиётга эришиш ҳақида сўз юритиш мумкин эмаслигига эътибор берилган.\n“Айни пайтда, - дейди Шавкат Миромонович, - ахборот-коммуникация соҳасидаги охирги ютуқларни ўзлаштириш билан бирга, ёшларнинг китоб ўқишга бўлган қизиқишини оширишга, уларни китоб билан дўст бўлишга, аҳолининг китобхонлик савиясини янада оширишга алоҳида эътибор қаратиш лозим бўлади. Бунинг учун, аввало, миллий адабиётимиз ва жаҳон адабиётининг энг сара намуналарини ижтимоий тармоқларга жойлаштириш ва уларни кенг тарғиб қилишга алоҳида эътибор беришимиз муҳим аҳамият касб этади”. (“XXI аср”, 2016, 20 октябр)\nГапнинг очиғини айтадиган бўлсак, ушбу фикрлар мамлакатимиздаги барча зиёлилар, миллат келажаги, унинг маънавий баркамоллиги учун ташвишда бўлганларнинг юрак-юрагидаги гап бўлди. Китоб барчамизга чароғон йўлни кўрсатишини, маънавий оламимизни шакллантиришини, келажакдаги ягона ягона тўғри йўлни танлашга ёрдам беришини билсакда, уни ўқимасак, китобнинг инсоният томонидан яратилган энг буюк кашфиёт эканлигини тушунсакда, аммо уни “культ” даражасига кўтармасак-бу ҳолда бизнинг китоб тўғрисидаги тасаввурларимиз хато бўлмайдими?\nАна шу фикрлар билан ошно бўлиб турганимизда, кечагина муҳтарам Президентимиз Шавкат Миромоновичнинг “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида” (2017 йил 12 январ)ги фармойиши эълон қилинди. Мазкур фармойиш китоб, китобхонлик маданиятининг жамият маънавий ҳаётидаги ўрни ва ролини яна бир янги босқичга кўтарганлиги билан изоҳланади. Таъкидланишича, бугунги кунда матбуот, ноширлик ва ахборот соҳасида тегишли ҳуқуқий асос яратилган бўлиб, 10 дан ортиқ қонун ва 30 дан ортиқ қонуности ҳужжатлари қабул қилинган. 1677 та матбаа корхоналари, 118 та нашриёт давлат рўйхатига олинган. Замонавий технологиялар билан жиҳозланган Алишер Навоий номидаги Ўзбекистон Миллий кутубхонаси, 14 та ҳудудий бирлик ахборот-кутубхона маркази, туман ва шаҳар марказларидаги таълим муссасаларида 200 га яқин ахборот-ресурс марказлари томонидан аҳолига ахборот-кутубхона хизматлари ҳамда “Китоб олами”, “Шарқ зиёкори” ва “Ўздавкитобсавдотаъминот” мажмуалари томонидан китоб савдоси хизмати кўрсатиш йўлга қўйилган.\nФармойишнинг ибратли жиҳати шундан иборатки, унда китоб маҳсулотлари нашр этиш, тарқатиш, китоб мутолааси, китобхонлик маданиятининг бугунги кундаги ҳолати, мавжуд камчилик, хатолар рўй-рост очиб берилган. Айниқса, бадиий, маърифий, илмий-оммабоп, тарбиявий, ёшларнинг интеллектуал салоҳиятини оширишга қаратилган адабиётларни чоп этиш, улар билан таълим муассасаларини таъминлаш, миллий ва жаҳон адабиёти намояндаларининг етук асарларини саралаш, таржима қилиш ишлари пухта ўйланган тизим асосида ташкил этилмагани, таълим ва маданият муассасалари учун китоб харид қилишга маблағлар етарли даражада мавжуд бўлган манбалар ҳисобидан жалб этилмаётгани, китоб сотишга ихтисослашган корхоналар томонидан таълим муассасалари, кутубхоналар ва маҳаллаларда янги китоблар тақдимотларини ўтказиш, мутолаа маданиятини ошириш, шу жумладан, оммавий-ахборот воситалари орқали тарғибот-ташвиқот қилишга қаратилган тадбирлар юксак талаблар даражасида эмаслигига алоҳида эътибор берилган.\nШарқда ахлоқ-одоб борасида буюк асарлар яратган Муҳаммад Жабалрудийнинг китоб ҳақидаги қуйидаги фиркларига бир қулоқ тутайлик: “Эй азиз! Киши учун китобдан азизроқ ва ёқимлироқ суҳбатдош йўқдир. Китоб фасоҳат, балоғатда, латофатда тенги йўқ, мунофиқликдан ҳоли ҳамроҳдир. Ёлғизликда ва ғамли айёмларда мунис улфатдир. Унда на нифоқ бору, на гина. У шундай ҳамдамки, сўзларида ёлғон ва хато бўлмайди. Суҳбатидан эса кишига малоллик етмайди. У ўз дўстининг дилини оғритмайди. Юрагини эса сиқмайди. У шундай рафиқдирки, киши орқасидан ғийбат қилиб юрмайди. Унинг суҳбатидан сенга шундай файзли фойдалар етадики, бундай фойдани одамлардан топа олмайсан. Аксинча, аксар одамлар суҳбатидан кишига зарар етади. Китобдек дўст ичида барча илму ҳилм мужассамдирки, у кишиларни ўтмишдан ва келажакдан огоҳ қилиб туради. Шунинг учун ҳам “Китоб ақл қалъасидир”, деганлар”. (Машриқзамин-ҳикмат бўстони. -Тошкент, 1997. 39-бет)\nБунга узоқ ва яқин тарихимиздан мисоллар кўп. Масалан, маърифатпарвар ватандошимиз Исҳоқхон Ибрат ўз уйида каттагина, бой кутубхона ташкил қилади ва уни “Кутубхонаи Исҳоқия”, деб атайди. Ибрат архивидаги китоблар рўйҳати шуни тасдиқлайдики, кутубхонада таълим-тарбия ва ўқитишга оид ўзбек, рус, турк, татар, форс-тожик тилларида кўплаб китоблар бўлган. Бу кутубхонадан нафақат ўзи, шунингдек, қишлоқ аҳолиси ҳам унумли фойдаланган. Исҳоқхон Ибрат ўз мактаби ўқитувчиларини кутубхонада сақланувчи китоблар билан таъминлаган. Кутубхонанинг мактаб ўқитувчиларига бағишланган қисмида Саидрасул Саидазизовнинг “Устоди аввал”, “Абдулла Авлонийнинг “Биринчи муаллим”, “Туркий гулистон ёҳуд ахлоқ”, Рустамбек Юсуфбек ҳожи ўғлининг “Раҳбари ҳисоб” каби кўплаб дарслик, ўқув қўлланмалари сақланган. Ибрат кутубхонаси доимий равишда катталашиб борган. У кутубхона аъзоларининг китоб олиш ва ўқиб бўлгач, уни топшириш дафтарларини ҳам ташкил қилган, аъзоларнинг, айниқса, ёшларнинг китоб ўқишларини Исҳоқхоннинг ўзи назорат қилиб борган. (Ибрат. Ажзий. Сўфизода.-Тошкент, 1999.-38 бет)\nИсҳоқхон Ибрат каби зиёли, маърифатпарвар юртимизда жуда кўплаб етишиб чиқишган. Уларнинг барчаси ўз кутубхоналарига эга бўлишган. Бундай шахсий зиё масканларидан оддий халқ жуда унумли фойдаланишган. Шу ўринда мазкур Президент фармойишидаги бир ҳолатга эътибор бериш лозим. Бу-ҳудудларда ёзувчи, шоирлар иштирокида китоб байрами ва ярмаркаларини ташкил этиш, аҳоли ўртасида бадиий жиҳатдан юксак миллий ва жаҳон мумтоз адабиётлари намуналарини тарғиб қилиш, китобхонлар, босма ва электрон китоб ишлаб чиқарувчилар, китоб сотувчилар ҳамда китобхоначи ва тарғиботчилар орасида турли танловлар ўтказиш масаласидир.\nДарҳақиқат, бу ўта зарур масала. Ўз шахсий кузатувларим натижасида шуни айтишим мукинки, бугунги кунда оилавий кутубхонаси бор юзлаб, минглаб ватандошларимиз мавжуд. Уларнинг кутубхоналарида шундай ноёб, нодир китоблар борки, улар жуда камёб ва ягона нусҳада. Биз,”Энг яхши китобхон оила” танловини ўтказиш орқали ўша нодир асарлар нафақат мазкур оиланинг, шунингдек, бутун жамиятнинг маънавий мулкига айланишини, улардан қўни-қўшнилар, соҳа мутахассислари самарали фойдаланишларини истардик. Оилавий кутубхона фақатгина уйнинг безаги, уй эгасининг “зиёлилиги”ни билдирувчи белги бўлишини истамас эдик. Шу маънода, оилавий кутубхона танловида у ёки бу китобнинг чиройлилиги, саҳифаларнинг букланмаганлигига эмас, аксинча, унинг қай даражада кўп ўқилганлигини англатувчи кўрсаткичларига эътибор бериш лозимлигини кўргимиз келади.\nЭнди бугунги китоблар, айниқса бадиий асарлар ҳусусида айрим фикрларни баён этсак: маълумки, китоб умуман, бадиий асар кишиларнинг дунёқараши, ижтимоий-сиёсий салоҳиятини маънавий баркамоллигини таъминлаши лозим. Бундай асарлар, дарҳақиқат, яратилмоқда, халқимиз, айниқса, ёшларимиз уларни ўқишдан чарчамаяпти. Аммо, бугуни асарларнинг барчасига ҳам шундай баҳо қўйиш мумкин эмас. Айрим асарлар яхши ниятда яратилаётган бўлсада, аммо улар “тескари самара” бермоқда. Турли салбий кўринишлар, зўравонлик, ур-йиқит, одамларда “оломон фикрлаш” даражасини кўтаришга уриниш, фаҳш, иллатларни тарғиб этиш каби ҳолатлар баъзи асарларда авж олаётганинг гувоҳи бўлмоқдамиз.\nМутафаккир-алломаларимиз жоҳилликнинг биринчи белгиси-гўзалликни кўрмасликдир, дейдилар. Ҳақиқатдан ҳам шундай. Атрофимизда шунча янгиликлар, янгиланишлар, ислоҳатлар содир бўлмоқда, одамларимиз тафаккур тарзи ўзгармоқда. Ана шу ижобий ҳолатларни бадиий жиҳатдан пишиқ асарлар орқали халқимизга, айниқса ёшларимизга етказиш жуда тўғри бўлар эди.\nМаданият, санъат, айниқса бадиий адабиётда замонамиз қаҳрамонини топиш, унинг образини яратиш, назаримизда, ўта долзарб масалалардан биридир. Президент фармойишида кўрсатилган энг муҳим масалалардан бири ҳам шунда. Айримлар замонамиз қаҳрамонини “кўрмайдилар”. Аммо, шу нарсани алоҳида таъкидлаш лозимки, бундай қаҳрамонлар биз билан бирга, орамизда, улар ҳар куни жасорат кўрсатмоқдалар. Айб – биз уларни кўрмаганлигимизда. Ангрен-Поп темир йўлида Фарҳоднинг жасоратини такрорлаган, чегарани мустаҳкамлашда мардлик кўрсатган, янги технологиялар асосида фермерлик ҳаракатининг унумдорлигини ошираётган, турли жаҳон ареналарида мамлакат байроғини баланд кўтараётганлар-булар замонамиз қаҳрамонлари эмасми?\nХалқимиз айнан ана шундай китобларни кутмоқда. Айрим ватандошларимиз “ҳозирги ёшларга жиддий бадиий асарларни тавсия этган билан, улар бундай китобларни ўқимайдилар, чунки замон ўзгарди”, дейишмоқда. Тўғри, замон ўзгарди. Аммо бизнинг ўзбеклигимиз ўзгаргани йўқ. Шундай пайтда, ёшларимизнинг китобхонлик маданиятини ошириш, улар маънавий эҳтиёжини шакиллантириш учун ниманидир тавсия этишни баъзан унутаётганга ўхшаймиз. Ёшлар маънавий эҳтиёжини шакиллантириш учун уларга маъноли асарлар тавсия этишимиз лозим.\nЎзбекистон Республикаси Президенти Ш.Мирзиёев ўз фармойишида китобхонлик маданиятини юксалтириш лозимлигига алоҳида урғу берган. Ҳўш, китобхонлик маданияти деганда нимани тушунамиз? Булар, фикримизга қуйидагилардан иборат: ўзининг касбий-мутахассислик ҳамда бадиий-маънавий баркамоллигини ошириш учун китобни танлай олиш ва ўзи учун зарурини ўқиш; китоб устида ишлаш малакасини обдон ўрганиб олиш ва унга чуқур амал қила билиш; китобни мустақил ўқий билиш; ўқиган китобнинг асосий мазмунини талқин қила билиш, унинг фусункор оламига кира билиш; ўқиганларидан ҳаётий хулосалар чиқариш; китобнинг керакли, зарур жойларини ён дафтарчага кўчириб олиш, нотаниш бўлган сўзларни эсда сақлаб қолишга интилиш; мунтазам равишда ўқиш кўникмасига эга бўлиш; китоб билан муомалада энг қадрдон дўстингга муносабатда бўлгандай эътибор билан қараш; китобни яроқсиз ҳолига келтирмаслик учун ундан тўғри фойдалана билиш; китобни шошилмасдан, ўйлаб, диққат-эътибор билан ўқиш малакасига эга бўлиш, кутубхона картотекалари билан ишлай билишни ўрганиш; ўқиган китобни дўстлар билан ўртоқлашиш, яхши китобни уларга тавсия қилиб, уни бошқалар ҳам ўқиб чиқишига эришиш; ҳар бир яхши китобни илм қалъасининг калити деб билиб, унинг боқий умрини таъминлаш.\nНазаримизда, мазкур фармойиш Ўзбекистон ижтимоий-маданий муҳитини янада барқарорлаштиришга, ёшларимизда китобхонлик даражасини оширишга, пировард натижада халқимиз турмуш тарзини янада фаровон қилишга хизмат қилади. Шу ўринда ёшларимизнинг китоб ўқишга бўлган қизиқишини янада ошириш мақсадида уларнинг олий таълим муассасаларига ўқишга кириш даврида “Ўзбек тили ва адабиёти” фанидан иншо ёзиш бўйича қўшимча синовни ташкил этиш мақсадга мувофиқ деб биламиз. Гап шундаки, ҳар йили касб-ҳунар коллежлари ва академик лицейларни 550-600 минг атрофидаги йигит-қизлар битириб, олий таълим муассасаларига ўқишга киришга ҳаракат қилишади. Ёзилиши тавсия этилаётган иншо эса уларнинг бадиий асар ўқишга бўлган масъулиятини, сўзсиз оширади.\nАйни пайтда, ёшларнинг китобхонлик маданиятини шакллантириш учун фармойишда белгиланган социологик сўровномани ўта масъулият билан ташкил этиш лозим. Бундай сўровнома бир томондан, ёшларнинг китобхонлик маданияти даражасини аниқласа, бошқа томондан, жамият талаб этаётган муаммоларни аниқлаш, мавзулар танлашга имкон беради. шунингдек, мутахассислар, соҳа ходимлари “Ёшларга тавсия этилаётган 100 та асар” рўйхатини тузиш, унда миллий ва жаҳон адабиётининг нодир дурдона асарларини ўқишни тавсия этиш ҳам муайян аҳамиятга эга бўлади, деб ўйлаймиз.\nКитоб ўқиш барчамизнинг маънавий оламимизни бойитади, сўзлашув маданиятимизни оширади. Айрим ҳолларда муқаддас ўзбек тилимиздаги айрим ватандошларимиз “хизмати” туфайли дағаллашиб, камбағаллашиб бораётганлигининг олдини олиш учун ҳам китоб ўқиш лозим. Ваҳоланки, бизнинг ўзбек тилимиз дунёдаги энг бой тиллар қаторига киради. А.С.Пушкин бутун ижоди давомида жами 21197 та сўз қўллаган бўлса, Шекспир асарлари тилида жами 20 мингдан ортиқ сўз қўлланилган. Испан олимлари Сервантеснинг ижодида 18 минг сўз қўлланилгани ҳақида маълумот берганлар. Буюк бобомиз Алишер Навоий асарларида қўлланилган сўзлар сони эса 26000дан ортиқ экан. (Қодиров П. Тил ва эл.-Тошкент, 2010-127 бет)\nАна шунча миллий бойлигимизни авайлаб-асраш учун ҳам китоб ўқиш лозим. Дарҳақиқат, китобхонлик маданиятини ошириш давр талаби.\nПрофессор Абдуҳалил Маврулов\nCBS Films «Путиннинг Америкага қарши уруши тўғрисидаги» китобга ҳуқуқни қўлга киритди\n1 ойда 5000 та сўз ёдлаш техникаси ва IELTS`дан 7-8 балл олиш имконияти\n09:33 / 03.03.2018\n14:22 / 24.01.2018


10:42 09.10.2019 (Янгиланган 10:43 09.10.2019)\n"Ўзбеккино" икки йил ичида бадиий, ҳужжатли ва мультипликацион фильмлар студиялари жиҳозларини тўлиқ янгилашни режалаштирган.\nТОШКЕНТ, 9 окт – Sputnik. “Ўзбеккино“ миллий агентлиги ўзининг технологик базасини қайта жиҳозлашни бошлади, деб хабар қилмоқда ЎзА.\nУшбу мақсадда компания раҳбарияти Данияга ташриф буюриб, “Danmon Group” компанияси вакиллари билан учрашув ўтказди. Учрашувда кино ускуналари, технологик тизимлари ва мультимедиа маҳсулотлари харид қилиш бўйича музокаралар ўтказилди.\n“Ўзбеккино“ компанияси бош директори Фирдавс Абдухолиқовнинг таъкидлашича, компаниянинг технологик базаси ва унинг бўлимларини ҳар томонлама қайта жиҳозлаш Ўзбекистон Республикаси Президенти Шавкат Мирзиёев топшириғига мувофиқ амалга оширилади.\n“CANON, APPLE, VICON ва шу каби бошқа компаниялар бизга Марказий Осиёдаги энг йирик кино ишлаб чиқариш базасини яратишимизга имкон беради”, дея қўшимча қилди “Ўзбеккино” раҳбари Фирдавс Абдухолиқов.\nЯнги жиҳозлар билан таъминлаш яқин икки йил ичида амалга оширилиши режалаштирилган.\nКино жиҳозларини модернизация қилиш билан бир қаторда, “Ўзбекфильм” киностудияси майдончаси қайта таъмирдан чиқарилади.\nАмалдорларнинг хизмат машиналаридан фойдаланиши устидан назорат кучайтирилади\nЎзбекистонда 2021 йил 1 январдан бошлаб хизмат автотранспортларидан фақат хизмат мақсадларида фойдаланилиши жамоатчилик томонидан назорат қилинади.\nТОШКЕНТ, 13 авг — Sputnik. Давлат ҳокимияти ва бошқаруви органларида хизмат автотранспортларидан фойдаланиш тизимини такомиллаштиришга оид президент қарори лойиҳаси эълон қилинди.\nҲужжатда келтирилишича, 2021 йил 1 январдан бошлаб хизмат автотранспортларидан фақат хизмат мақсадларида фойдаланилиши жамоатчилик томонидан назорат қилинади. Хизмат автомобилларидан шахсий манфаатларда фойдаланишга йўл қўйилмайди.\nХизматдан ташқари мақсадларда фойдаланиш ҳолатлари аниқланганда, Ўзбекистон Коррупцияга қарши курашиш агентлигининг махсус веб-порталига, шунингдек, махсус мобиль дастурий таъминотига фото ва видео материалларни жойлаштириш орқали хабардор қилинади.\nХизмат автотранспортлари Ички ишлар вазирлиги томонидан бериладиган давлат органининг номи акс эттирилган махсус эмблема (голограмма) билан жиҳозланади.\n2021 йил 1 январдан бошлаб давлат ҳокимияти (маҳаллий давлат ҳокимияти органлари бундан мустасно) ва республика давлат бошқаруви органларида хизмат мақсадларида, шу жумладан хорижий делегациялар ва меҳмонларга хизмат кўрсатиш аутсорсинг шартлари асосида автобус, такси ва бошқа махсус транспорт воситалари хизматларидан фойдаланиш тизими жорий этилади.\nҚарор лойиҳаси 27 августга қадар муҳокама қилинади.


Инфографика: Ўзбекистоннинг 2021 йил учун ташқи савдоси — Review.uz\nЎзбекистон ташқи савдо айланмаси 16%га ўсиб, 42,1 млрд.долларни ташкил этди.\n2021 йил якунларига кўра Ўзбекистоннинг ташқи савдо айланмаси 2020 йилга нисбатан 5,8 млрд.долларга ёки 16%га кўпайди ва 42,1 млрд долларни ташкил этди, дея хабар берди Давлат статистика қўмитаси матбуот хизмати.\nЭкспорт ҳажми 10%га кўпайиб, 16,611 млрд.долларга етди. Импорт ҳажми эса 20,4%га кўпайди ва 25,461 млрд.долларни ташкил қилди.\n2021 йилда Ўзбекистондан экспортнинг асосий қисмини саноат товарлари (умумий экспортнинг 26,1%), олтин (24,7%), хизматлар (15,3%) ва озиқ-овқат товарлари (8,3%) ташкил этди.\nЎтган йил давомида Ўзбекистонга импортнинг асосий қисмини машиналар ва асбоб-ускуналар импорти (32,4%, 2020 йилга қараганда 5,2%га камроқ), саноат товарлари (18,5%), кимёвий воситалар (14,3%), озиқ-овқат товарлари (9,9%) ва хизматлар (6,8%) ташкил этди.\nЎзбекистоннинг асосий ташқи савдо ҳамкорлари орасида Россия (умумий савдо айланмасининг 17,9%), Хитой (17,7%), Қозоғистон (9,3%), Туркия (8,1%) ва Жанубий Корея (4,5%) давлатлари қолмоқда.\nЎзбекистоннинг Россия билан товар айирбошлаш ҳажми йил давомида 32,8%га ўсиб, 7,517 млрд.долларни, Хитой билан – 7,44 млрд.долларга (+15,5%) етди.\nҚозоғистон Республиканинг етакчи ташқи савдо ҳамкорлари учлигида қолмоқда – 3,9 млрд.доллар (+30%).


Собиқ вазир ҳамон изоляторда сақланмоқда\n29 ноябр 2020, Тошкент вақти: 07:06\n2000 йил бошларида ҳукуматга қарши хатти-ҳаракатларда айбланган Тожикистоннинг собиқ ички ишлар вазири Ёқуб Салимов устидан ҳукм ўқилганига қарамай, ҳамон вақтинчалик сақлаш изоляторида ушлаб турилибди.\nЁқуб Салимовнинг Тожикистон парламенти ва тегишли идораларига расмий мурожаат этган яқинлари нега унинг шу кунга қадар қамоқхонага ўтказилмагани борасида аниқ жавоб ололмагач, куни-кеча мамлакат президенти Имомали Раҳмонга очиқ хат йўллади.\n“Ҳурматли президент, сизнинг шогирдингиз ва Тожикистон ҳукуматига кўп йиллар садоқатли хизмат қилган ўғлим Ёқубжон Салимовни кўрмаганимга уч йилдан ошиб қолди. Чунки у ҳозирга қадар вақтинчалик сақлаш изоляторида тутиб турилмоқда. Мен ўз ўғли дийдоридан маҳрум этилган бахтсиз онаман”,- дейилади собиқ вазирнинг онаси Ашурби Салимова номидан Тожикистон президенти Имомали Раҳмонга йўлланган очиқ хатда.\n1997 йил 30 апрелда Сўғд вилоятида Имомали Раҳмонга қарши суиқасд уюштирилганда президентга ўз танини қалқон қилган Ёқуб Салимов елкасидан жароҳатланган эди. Айнан ўша жароҳат сабабли ўғлининг соғлиғи тобора ёмонлашиб бораётганини билдирган Ашурби Салимова.\nЁқуб Салимовнинг яқин қариндошларидан Эронгул Темурова собиқ вазир турмуш ўртоғи ва фарзандлари, ҳатто шифокорлар билан учрашиш ҳуқуқидан маҳрум этилганини таъкидлади.\n“Билишимча, ҳукм кучга киргандан сўнг у вақтинчалик сақлаш изоляторидан қамоқхонага ўтказилиши шарт эди. Аммо қамоқхонада эмаслиги у билан учрашиш ва ҳатто Туркияда қочқинликда яшаётган турмуш ўртоғи билан телефон орқали суҳбатлашиш имконини бермайди”,- деди Э.Темурова.\nТожикистон қамоқхоналарини назорат қилиш бошқармаси бошлиғи ўринбосари Баҳром Абдулҳақов “Озодлик” мухбири билан суҳбатда юқоридаги иддаолар асоссиз эканини билдирди.\nУнинг айтишича, Ёқуб Салимовга доимий тиббий ёрдам кўрсатилмоқда.\nБ.Абдулҳақов маҳбус нега ҳамон вақтинчалик сақлаш изоляторида қолаётгани ҳақидаги савол ўзига тааллуқли эмаслиги, бу Бош прокуратура томонидан ҳал этилиши зарурлигини таъкидлади.\nТожикистондаги таниқли ҳуқуқшунос Раҳматулло Зоировнинг сўзларига кўра, ҳар қандай айбланувчи ҳукм ўқилгандан сўнг 7 кун ичида қамоқхонага ўтказилиши шарт. Аммо унинг устидан янги жиноят иши очилган бўлса, навбатдаги ҳукмгача айбланувчини изоляторда ушлаб туриш мумкин.\n“Аммо билишимча, Ёқуб Салимов устидан янгидан жиноят иши очилмаган. Демак, унинг изоляторда ушлаб турилиши ноқонунийдир. Ҳукуматдаги айрим мулозимлар Ёқуб Салимов қамоқхонага ўтказилишидан қўрқади. Чунки қамоқхонадаги шароит унинг одамлар, хусусан, яқинлари билан алоқада бўлишига имкон беради. Бу эса исталмаган маълумотлар чиқиб кетишига олиб келиши мумкин. Қолаверса, айрим доиралар собиқ вазирнинг бугунги аҳволи оммага ошкор бўлишидан манфаатдор эмас”,- деди Р.Зоиров.\nЎтган асрнинг 90-йиллари сўнггида Тожикистонда барқарорлик ўрнатилиши йўлидаги катта хизмати учун ички ишлар вазири лавозимига тайинланган Ёқуб Салимов кейинчалик Олий суд ҳукми билан 15 йилга озодликдан маҳрум этилган.


Бугун Шавкат Мирзиёев БМТда сўзга чиқади - Parstoday\nБугун Шавкат Мирзиёев БМТда сўзга чиқади\nсентябр 23, 2020 10:10 Asia/Tashkent\n23 сентябрь куни Ўзбекистон президенти Шавкат Мирзиёев БМТ Бош Ассамблеясининг 75-сессиясида сўзга чиқади.\nУнда давлат раҳбари минтақа ва глобал миқёсда тинчлик ва барқарорликни мустаҳкамлаш, барқарор тараққиёт, инсон ҳуқуқ ва эркинликларини таъминлаш каби масалаларда ўз ташаббусларини илгари суриши кутилмоқда.\nВидеоанжуман шаклида ўтадиган йиғилишда Шавкат Мирзиёевнинг чиқиши Тошкент вақти билан соат 18:00га тўғри келади.\nНуқт олдидан «Юксалиш» умуммиллий ҳаракати президент томонидан 2017 йил сентябрида, БМТ Бош Ассамблеяси 72-сессиясида илгари сурилган ва амалга оширилган ташаббусларни синаб ўтади.\nБМТ Бош Ассамблеясининг 72-сессиясида сўз олган Шавкат Мирзиёев ёшларнинг ўз салоҳиятини намоён қилиши учун зарур шароитлар яратиш, зўравонлик ғояси «вируси» тарқалишининг олдини олиш аҳамиятини таъкидлаганди.\nШу муносабат билан, Ўзбекистон глобаллашув ва ахборот-коммуникация технологиялари жадал ривожланиб бораётган бугунги шароитда ёшларга оид сиёсатни шакллантириш ва амалга оширишга қаратилган умумлаштирилган халқаро ҳуқуқий ҳужжат — БМТнинг Ёшлар ҳуқуқлари тўғрисидаги халқаро конвенциясини ишлаб чиқишни таклиф этмоқда.\nШавкат Мирзиёев видеоанжуман шаклида бўлиб ўтадиган БМТ Бош Ассамблеяси сессиясида иштирок этади\n34 ДАҚИҚАЛАР ОЛДИН\n3 СОНИЯЛАР ОЛДИН\nАфғонистонда юзлаб ал-Қоида аъзолари мавжуд


14:10 / 16.01.2019 708 pdf Ўқиш режими + -\nЎтган куни Саудия Арабистонининг Маккаи мукаррама шаҳрида “Вақф” хайрия жамоат фонди фаолияти уламолар, таниқли ватандошлар ва талаба-ёшлар иштирокида тақдимот қилинди. Бу ҳақда muslim.uz нашри хабар берди.\nМаросимда Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита раисининг биринчи ўринбосари Музаффар Комилов, Ўзбекистон мусулмонлари идораси раиси ўринбосари Иброҳим Иномов иштирок этиб, нутқ сўзладилар.\nТақдимотда “Вақф” хайрия жамоат фонди ташкил этилиши, хайрия ишлари ва янги лойиҳалари ҳақида маърузалар тингланди, видеоролик намойиш этилди.\nСаудия Арабистонидаги ватандошлар Фонд томонидан амалга оширилган ишлардан ғоятда мамнун эканликларини билдириб ўтишди.\n12:27 / 16.01.2019 5589\n15:20 / 16.01.2019 751\n1071 11:01 / 24.10.2018\n892 09:45 / 04.03.2019\n630 08:00 / 10.03.2019\n2019 йилнинг 2 март куни Татаристон Республикаси Дин ишлари бошқармаси томонидан ташкил этилган .Бир кунлик мактаб, лойиҳаси ўз иши бошлайди, деб хабар беради давоми...\n706 07:30 / 27.02.2019\n822 18:32 / 23 май\n1152 09:01 / 30.09.2019\n43135 11:58 / 10.10.2018


Британия қироллик оиласи қисқартирилади. Гарри ва Меган “учиши” мумкин | Qalampir.uz\nОлам\t27 Апрель 21:28 4314\nБуюк Британия валиаҳд шаҳзодаси Чарльз қироллик оиласи аъзолари сонини қисқартирмоқчи. Рўйхатга шаҳзода Гарри ва Меган Маркл ҳам кириши мумкин. Бу ҳақда “Daily Mail” хабар қилди.\nБаъзи маълумотларга кўра, қироллик оиласида фақатгина шаҳзода Чарльз, Корнуолл герцогиняси Камилла, шаҳзода Уильям, Кембридж герцогиняси Кейт Миддлтон, шаҳзодалар Жорж, Луис ва малика Шарлотта қолади.\nВалиаҳд шаҳзода Чарльз ўғли Уильям билан отаси Филипп вафотидан сўнг қироллик оиласини қисқартиришни мухокама қилган.\nАгар "қисқартириш" амалга ошса, қироллик оиласидаги бошқа инсонларга ҳам “иш топиш” тавсия қилинади. Улар ҳаттоки, унвонлар ва сарой кўмагидан ҳам маҳрум этилиши мумкин. Қироллик биографи Анжела Левинга кўра, оиладан шаҳзода Гарри ва унинг рафиқаси Меган ҳам четлатилиши кутилмоқда.\nМанбага кўра, якуний қарор шаҳзодалар Чарльз ва Уильям музокараларидан сўнг маълум бўлади. Бу ишларнинг барчаси иқтисод учун. Яъни шаҳзода Чарльз шу йўл билан аҳолини Қироллик оиласини таъминлайдиган катта солиқлардан асраш ниятида.\nМаълумот ўрнида, Буюк Британия Қироличаси Елизавета II нинг турмуш ўртоғи, шаҳзода Филипп 9 апрель куни вафот этиб, 17 апрельда Виндзор қалъасидаги Авлиё Георгий ибодатҳонасида дафн этилди.\nЭслатиб ўтамиз, шаҳзода Гарри ва унинг рафиқаси Меган Маркл Опра Уинфрига берган можароли интервьюсида тўйларининг расмий маросимидан уч кун олдин яширинча турмуш қуришгани, қироллик оиласининг баъзи аъзолари уларнинг ўғли Арчининг қорамағиз бўлиб туғилишидан хавотирда бўлгани, болага шаҳзода унвони берилмагани, Британия таблоидлари Меганни таъқиб қилгани, Меган ўз жонига қасд қилишни ўйлагани ҳақида гапириб берганди.\nШундан сўнг, расмий мақом ва вазифалардан воз кечган шаҳзода Гарри ва унинг рафиқасининг қироллик оиласи билан муносабатлари янада совуқлашди.\n14 Октябрь 18:54 31315\n14 Октябрь 20:43 23832\n15 Октябрь 12:14 22842


Хитой хорижий инвестицияларга чеклов жорий қилди\n23:08 / 21.08.2017\nХитой маҳаллий компанияларнинг хорижий инвестицияларига чеклов киритишга қарор қилди ҳамда ҳукумат томонидан тасдиқланувчи ва тасдиқланмайдиган сармоялар рўйхатини тузиб чиқди. CNBC шу ҳақида хабар берди.\nЯнги қоидаларга мувофиқ, ҳарбий технологияларга киритилувчи инвестициялар, шунингдек Хитой миллий хавфсизлигини хавф остига қўядиган барча жабҳаларга киритилувчи сармоялар тақиқланади. Кўчмас мулк, меҳмонхона бизнеси, спорт ва кўнгилочар соҳаларга маблағ киритишга рухсат берилган бўлишига қарамай, уларга ҳам муайян чекловлар жорий қилинади.\nТаъкидланишича, Хитой ҳукумати мамлакатдан чиқаётган капитал оқимини тўхтатиш мақсадида шундай чоралар қўллашга қарор қилган. Ўтган йили - хорижий инвестицияларга доир қоидалар юмшаганидан кейин - хитой компаниялари хорижга 200 миллиард доллар сармоя киритганди, бу эса юанга босимни кучайтирган.\nТаъкидлаш жоизки, "Бир макон, бир йўл" ташаббусини қўллаб-қувватловчи лойиҳаларга сармоя киритаётган компанияларнинг хорижий инвестициялар киритиши Хитой ҳукумати томонидан тўлиқ тасдиқланади. Бундан ташқари, Пекин энергия ресурслари ва қишлоқ хўжалиги разведкасини инвестициялашни рағбатлантиради.\n"Бу чоралар янги ҳисобланмайди, зеро кўчмас мулк, меҳмонхона бизнеси ва қимор ўйинларига хорижий инвестициялар ҳеч қачон Хитой ҳукумати томонидан очиқчасига рағбатлантирилмаган", - деди таҳлилчи Винсент Чан Credit Suisse мижозларига ёзган хатида.\nХитой чеклов инвестиция


СИЁСИЙ ПАРТИЯЛАР КУЧИ АВВАЛО, ЕТАКЧИЛАРИ КИМЛИГИГА БОҒЛИҚ - Ўзбекистон овози газетаси\nУЛУҒ МАҚСАДЛАР ЙЎЛИДАГИ КЕЛИШУВЛАР\nЙИЛНИ МУВАФФАҚИЯТЛИ ЯКУНЛАШ ВА БАРЧА МАКРОИҚТИСОДИЙ КЎРСАТКИЧЛАРГА ЭРИШИШ — МУҲИМ ВАЗИФА\nСИЁСИЙ ПАРТИЯЛАР КУЧИ АВВАЛО, ЕТАКЧИЛАРИ КИМЛИГИГА БОҒЛИҚ\nСиёсий партиялар ва парламент палаталари вакиллари билан видеоселектор йиғилиши ўтказилганига яқинда бир йил бўлди. Мамлакатимиздаги қатор оммавий ахборот воситалари бунга алоҳида эътибор қаратди, уларда асосан битта савол қўйилди: Президент мамлакатда катта ўзгариш ва ислоҳотлар бошланаётганини таъкидлаб, парламент аъзолари, сиёсий партиялар етакчиларини сидқидилдан хизмат қилишга, эл ишончини оқлашга, уйғонишга чақирди, парламентнинг том маънодаги таъсир кучини ошириш бўйича таклиф-тавсиялар берилди, шу асосда муҳим вазифалар белгиланди. Бир йил ичида нималар ўзгарди?..\nБу саволга парламент, депутатлар фаолияти мисолида жавоб излайдиган бўлсак, муайян ўзгаришлар бўлаётганини таъкидлаш керак. Парламент аъзолари ҳар ой 10-12 кун давомида ҳудудларда бўлиб, ҳақиқий ҳолатни ўрганяпти, қонун лойиҳалари муҳокамаларида ҳарорат оша бошлади, «ҳукумат соати» йўлга қўйиляпти, парламент эшитувларида ўткирроқ мунозаралар кузатиляпти...\nБироқ видеоселектор йиғилиши ва ўтган йил декабрь ойидаги Президент Мурожаатномасидан кейин сиёсий партиялар, депутатлар фаолиятида вазият тубдан ўзгаряпти, деб айта оламизми?.. Бу саволга жавоб бериш қийин.\nСиёсий партияларда муайян сана муносабати билангина уюштирилаётган тадбирлар камайди, аммо мамлакат миқёсида эътиборга тушган ташаббуслар кўриняпти, парламент аъзоларининг аксарияти жонланди, уйғонди, десак, катта кетган бўламиз.\n12 июль куни ЎзА расмий сайтида «Депутатлар бир йил ичида ижтимоий тармоқларда нималар деди?» сарлавҳали мақола эълон қилинди. Унда парламент аъзоларининг ижтимоий тармоқларда қандай масалаларни кўтариб чиқаётгани таҳлил этилди. Ҳамкасбимиз 120 га яқин депутатнинг айримларигина мамлакат миқёсидаги муҳим масалаларни кўтариб чиқаётгани, ўткир муносабатлар билдираётгани, таклифлар илгари сураётганини таъкидлайди.\nБу фикрларни асоссиз, дейиш қийин. Парламентимизнинг камдан-кам аъзоларигина ўз фикрлари, қатъий позицияси билан кенг жамоатчиликнинг эътибори ва ҳурматини қозонишга муваффақ бўляпти. Баъзи юртдошларимиз, айниқса, ёшлар фаоллик кўрсатаётган депутатларнинг ижтимоий тармоқлардаги саҳифаларини қидира бошлагани, уларни қўллаб-қувватлашга ҳаракат қилаётганини эшитяпмиз. Мана шундай фактлар ва ҳолатлар айрим саволлар ҳақида ўйлашга ундайди.\nБиринчидан, муаммоли ҳолатлар, халқ манфаатига хизмат қилмайдиган қарорларга қарши чиқаётган, уларни ўзгартириш бўйича аниқ таклиф бераётган дадил депутатларимиз нега жуда кам?..\nИккинчидан, мамлакатдаги ўткир масалаларни ижтимоий тармоқлар орқали кўтариб чиқаётган, бу борада кенг жамоатчилик фикри шаклланишига катта ҳисса қўшаётган депутатлар яккаланиб қолмаяптими? Депутатларнинг жамоатчилик катта қизиқиш билдирган таклифларини нега сиёсий партиялар расмий равишда қўллаб-қувватлаётгани сезилмаяпти?..\nУчинчидан, нега сиёсий партиялар фракциялари жамиятда оғриқли бўлиб турган, одамларни қийнаётган масалаларни ҳал қилиш юзасидан катта ташаббуслар билан чиқмаяпти? Агар чиқаётган бўлса, улар нега халқ назарига тушмаяпти?..\nМасалага ёндашиш нуқтаи назаридан келиб чиқиб, юқоридаги саволларга ҳар ким ҳар хил жавоб бериши табиий, албатта.\nПрезидентнинг видеоселектор йиғилишидаги маърузаси ва парламентга Мурожаатномасини яхшилаб тингласак, давлат бошқаруви ислоҳ қилинаётган тарихий даврда яшаётганимиз аён бўлади. Ҳозирги пайтдаги сиёсий сусткашлик, лоқайдлик, иродасизлик тараққиётимизга салбий таъсир кўрсатиши табиий. Эҳтимол шунинг учун давлат раҳбари парламент аъзоларига «Уйғонинглар...» «Курашишга тайёрмисизлар?», деб қатъий мурожаат қилгандир.\nБу қандай кураш? Бу — одамларнинг ҳаётини яхшилашга таъсир қилмайдиган қонунлар, қарорлар қабул қилинишига қарши кураш. Бу — давлат бошқаруви тизимида парламентнинг, халқ вакили, деган юксак мақомнинг ҳурматга лойиқ ўрни бўлиши учун кураш.\nБу курашда муаммони, адолатсизликни кўрса, ўзини қўярга жой тополмай юрадиган депутатлар ва етакчилар иштирок этади. Ўзини жамоатчилик олдида қарздор ҳис этмаган етакчи ёки депутатдан ғоя чиқмайди, ташаббус чиқмайди.\nДавлат раҳбарининг «Депутатлар уйғонмаса, жамиятимизда мувозанат бўлмайди ҳеч қачон», деган таъкиди замирида катта маъно мужассам. Бу ташаббус қуйидан чиқиши, назорат ҳам қуйидан бўлишини тақозо этади. Лекин нега қуйидан чиқаётган ташаббуслар кам кўриняпти? Ахир партияларнинг ўн минглаб фаоллари, уларнинг ичида қанчадан-қанча олимлар, мутахассислар бор...\nБалки, сиёсий партия ташкилотларида ғоялар ва таклифларни илгари суриш тажрибаси етишмаётгандир?.. Бу анча мураккаб мавзу, унинг айрим жиҳатлари ҳақида мулоҳаза юритиш мумкин, холос.\nАввало, партия ташкилотлари раҳбарлигига чинакам сайловлар ўтказиш, ўзининг билими, дунёқарашини намоён эта оладиган ҳақиқий етакчилар сайланишига эришиш вақти келмадимикин?..\nСиёсий партиялар ва сайлов тушунчалари ҳар доим ёнма-ён юради. Сиёсий партия фаолиятининг туб моҳияти сайлов билан боғлиқ. Демак, сиёсий партия ташкилотлари раҳбарлари сайланиш жараё-нининг рисоладагидек йўлга қўйилиши мамлакатдаги демократик ислоҳотларни чуқурлаштиришда муҳим аҳамият касб этади.\nЭнди тасаввур қилайлик, муайян ҳудуддаги партия ташкилоти аъзолари ўзлари учун етакчини эркин равишда сайлаш имкониятига эга бўлмаса, тайинланган етакчи билан қандай қилиб ҳаммаслак иш тутиши мумкин?..\nПартия ташкилотига етакчиликнинг ўзига хос талаблари бор. Бундай одам партиядошлари орасида лидерлик хусусияти билан ҳурмат қозонган, айни пайтда, йўлбошчилиги тан олинган киши бўлиши керак эмасми? Шунда аъзолар, хайрихоҳлар унинг ғоя ва ташаббусларини астойдил қўллаб-қувватламайдими?.. Аксинча, партия фаоллари, қолаверса, депутатлар ҳам ўзлари яхши билмайдиган киши етакчи бўлиб қолса, у билан ҳамжиҳат, ҳамфикр бўлиб ишлашга қийналмайдими?.. Энг муҳими, уни тан олгиси келадими?\nСафдошлари қўллаб-қувватлашини ҳис этган етакчилар журъатли ва қатъиятли бўлади, жамиятдаги муаммоларни ҳал қилиш, партиялар ҳамда парламентнинг таъсирини кучайтириш бўйича янги-янги ташаббусларни олиб чиқа олади.\nМинглаб аъзолар, миллионлаб хайрихоҳларнинг мададини сезган, буни ич-ичидан юксак қадрлаган инсонгина ҳақиқий етакчига айланади. Нотабиий ҳолатда етакчиликка келганлар эса кўпроқ эҳтиёткорлик ҳақида ўйлаши ва бу бутун партия ташкилоти фаолиятига салбий таъсир кўрсатиши мумкин. Ҳар ҳолда, бундай эҳтимолни инкор этиш қийин.\nСиёсий партиялар ташкилотлари, депутатлик бирлашмаларида ҳақиқий ташаббускорлик, ғоя ва дастурлар учун жонкуярлик, мақсад йўлида қаттиқ жипслашиш хусусияти етишмаслигининг сабабларидан бири эҳтимол шу масала билан боғлиқдир?.. Видеоселектор йиғилишида ҳозирги вақтда сиёсий партияларнинг бошқарув аппаратларида ишчанлик муҳити деярли кўзга ташланмаётгани таъкидланган эди. Бундай хулоса ҳам ўз-ўзидан пайдо бўлмаган, албатта.\nПартиялар етакчилари қандай фаол бўлишини ривожланган давлатлардаги сиёсий жараёнлар мисолида кўряпмиз. Партиялар етакчиларини сайловчиларку майли, мактабларнинг юқори синф ўқувчилари ҳам яхши танийди, чунки улар оммавий ахборот воситаларида тез-тез баҳс-мунозараларда қатнашади, илгари сураётган ғояси, нимага интилишини юқори ишонч билан тушунтира олади. У ёки бу масалада таҳлилий маълумотга, мустақил фикрга, аниқ таклифларга эга бўлади.\nҲар бир партиянинг кучи етакчиларининг сиёсий салоҳияти, ташкилотчилик қобилиятига боғлиқ. Улар жамиятда, аввало, етук шахс сифатида танилган ва тан олинган бўлиши муҳим, бу сифатлар партия етакчилари учун сув билан ҳаводек зарур. Эҳтимол шунинг учун дунёдаги кўплаб машҳур партиялар номи кучли етакчиларнинг исм-шарифи билан бирга айтилар. Партияларнинг лидерлари қанчалик билимли, маърифатли ва ташаббускор бўлса, демократик тараққиёт учун реал интилиш шунча кучаяди, биз учун ўта муҳим ҳолат — жамиятда сиёсий-ҳуқуқий тафаккур юксалади.\nСиёсий партия ташкилотларига етакчи сайланиши сиёсат тарихидаги олтин қоидалардан бири, бунинг замирида катта маъно бор. Ижро ҳокимиятида раҳбар юқоридан тайинланиши бутунлай ўзга масала. Партияларнинг муваффақиятли фаолияти умуман бошқача тартиб-қоидаларга асосланади. Бу ўринда сайлаш жараёни тан олиш жараёни билан уйғун кечади, десак, хато бўлмаса керак. Хўш, бу тартиб сиёсий партиялар фаолиятида қандай йўлга қўйилган?.. Номзод аввалдан танланса, бу ишга ҳақиқий ваколатли бўлганлар номига қўл кўтариб маъқулласа, бундай ҳолатда ўзимизни ўзимиз алдаб келаётган бўлиб чиқмаймизми?.. Савол кўп, ўйга толдирадиган масала кўп.\nТўғри, тараққиётимизнинг маълум босқичида тартибга солиш, мувофиқлаштириш керак бўлгандир. Аммо демократик жараёнларнинг ҳозирги босқичида, бугун олиб борилаётган ошкоралик шароитида чинакам сайлов сиёсий партияларни кучайтиришга хизмат қилади. Акс ҳолда, сиёсий партия-лар бир жойда узоқ вақт депсиниб қолиши мумкин.


Ўзбекистонда биринчи атом электростанцияси қурилиш ишлари 2020 йилда бошланиши мумкин - Халқ сўзи\nЎзбекистонда биринчи атом электростанцияси қурилиш ишлари 2020 йилда бошланиши мумкин\n16:36 12 Ноябрь 2018 Жамият\nБу ҳақда “Ўзатом” агентлиги бош директори Жўрабек Мирзамахмудов маълум қилди. Сентябрь бошида Ўзбекистон ва Россия ҳукуматлари раҳбарлари Абдулла Арипов ва Дмитрий Медведев Ўзбекистон ҳудудида АЭС қурилиши бўйича ҳамкорлик қилиш тўғрисида битимни имзолашди.\n“2020 йилда биринчи пойдевор қуйишни режалаштирмоқдамиз”, - дейди Мирзамахмудов “Правда Востока” газетасига берган интервьюда.\n“Ўзатом” раҳбари ҳар бир майдонда метеостанциялар ўрнатилади. Геологик тадқиқотлар ўтказилиб, тупроқнинг зичлиги, ер ости сувлари даражаси текшириб чиқилади.\n“Бир майдон танлангандан сўнг, жамоат фикри ўрганиш мақсадида фуқаролар, жамоатчилик, МАГАТЭ фикри ўрганилади. Шундан сўнг, АЭС қурилиши ва эксплуатация бўйича майдонга лицензия олиш учун хулоса тайёрланади”, - дея қўшимча қилди Мирзамахмудов.\nРоссия президенти Владимир Путин 18-19 октябрь кунлари Ўзбекистонга ташрифи чоғида, Ўзбекистонда биринчи АЭС қурилишида энг юқори хавфсизлик стандартлари ва қатъий экологик талабларга риоя қилинишини маълум қилган эди.\nЎзбекистон Президенти Шавкат Мирзиёев октябрь бошида АЭС қурилиши инқилобий қарор эканлиги ва уни амалга ошириш учун 8-10 йил муддат зарурлигини таъкидлаб ўтганди.


Git - Талқинларни бошқариш ҳақида\n1.1 Иш бошланиши - Талқинларни бошқариш ҳақида\nУшбу бўлим Git ҳақида маълумот бериш билан бошланади. Биз бошланишида баъзи талқинларни бошқариш тизимлари ҳақида, сўнгра Git ни сизни тизимингизда қандай ишга тушириш ва охирида қандай созлаш, у билан ишлашни бошлаш ҳақида ёритганмиз. Ушбу бўлим охирида сиз Git нимани англатади, уни сиз нима учун ишлатишингиз мумкин ва қандай бошланғич созлашлар кераклигини билиб оласиз.\nТалқинларни бошқариш ҳақида\n"Талқинларни бошқариш тизими" нима ўзи ва нима учун у сизга керак? Талқинларни бошқариш тизими (ТБТ) – бу ўзгаришларни бир ёки бир нечта файлларда сақлаб сўнгра ана шу файллар асосида танланган эски талқинларни тиклаш имконини берувчи тизим. Ушбу китобда мисол тариқасида программа коди олинган бўлсада, лекин деярли ихтиёрий кенгайтмали файлар талқинини ушбу тизим ёрдамида бошқариш мумкин.\nАгар сиз графиклар билан ишлайдиган мутахассис ёки веб-дизайнер бўлсангиз ва ҳар бир тасвир ёки макетнинг талқинини сақлашни хоҳласангиз, у ҳолда талқинларни бошқариш тизимидан фойдаланиш хулосасига келиш айни муддао бўлади. У тизим файлларни аввалги ҳолатига қайтариш имконини беради, бутун бир лойиҳани (проектни) аввалги ҳолатга қайтара олади, аниқ бир вақтлар мобайнидаги ўзгаришларни солиштириш, хатолик юз берган модулни ким охири ўзгартирганлигини, ким муаммони келтириб чиқарган ва шу кабиларни кўриш имконини беради. Умуман айтганда агарда сиз ТБТ дан фойдаланган ҳолатда бирор файлни бузсангиз ёки йўқотиб қўйсангиз барчасини онсонгина тиклаш мумкин. Бундан ташқари ушбу ишларга жуда кам вақт сарф этилади.\nМаҳаллий - талқинларни бошқариш тизимлари\nКўпчилик одамлар талқинлар билан ишлаш учун оддийгина қилиб файлларни нусхалашади (ақллилар яна жорий санани ҳам каталог номига қўшиб қўяди). Бундай ёндашув кенг тарқалганлигининг сабаби, унинг онсонлигидир, лекин, у ҳам кўп ноқулайликларга эга. Бу вазиятда хато қилиш онсон: масалан, хозир ўйлаган каталогдаги файлни ўзгартираябман дея адашиб, бошқа файлни ўзгартириб қўйиш ёки шундай адашиш каби бир файлни иккинчи каталог ичига кўчириб керакли файл устидан ёзиб юбориш мумкин.\nБу муаммони ҳал қилиш мақсадида, дастурчилар анча аввал керакли файлларда бўладиган барча ўзгаришларни сақлаш учун оддий маълумотлар омборига эга бўлган маҳаллий ТБТ ни ишлаб чиқишди.\nFigure 1. Маҳаллий - талқинларни бошқариш тизимлари.\nУшбу турга тегишли бўлган таниқли ТБТ лардан биттаси RCS бўлиб, уни хозирги кунда ҳам жуда кўп компьютерларга ўрнатишади. Ҳаттоки замонавий операцион тизим Mac OS X да ҳам rcs дастгоҳ DeveloperTools билан биргаликда қўшиб ўрнатилади. Ушбу дастгоҳ дискда махсус форматда сақланувчи бир нечта ўзгаришлар орасидаги патчлар (патч-файл, файллар орасидаги ўзгаришларни изоҳлайди) билан ишлашга асосланган. Бу патчларни кетма-кет таҳлаб ихтиёрий файлларни ихтиёрий вақтда олдиндан яратиш имконини беради.\nТалқинларни бошқарувчи марказлаштирилган тизимлар (ТБМТ)\nНавбатдаги жиддий муаммо бошқа компьютерда яратувчилар билан бирга ишлаш зарурати эди. Уни ҳал қилиш учун талқинларни бошқарувчи марказлаштирилган тизимлар (ТБМТ) яратилди. Бундай тизимларда масалан CVS, Subversion ва Perforce ларда кузатув остидаги файллар сақланадиган ва бир қатор мижозларнинг ана шу файллардан нусхасини олиш имконини берадиган марказий сервер мавжуддир. Бундай тизимлар ёндашуви кўп йиллар давомида талқинларни бошқариш тизимининг стандарти бўлди .\nFigure 2. Талқинларни бошқарувчи марказлаштирилган тизимлар (ТБМТ).\nБундай ёндашув кўп имкониятлар яратади, асосан маҳаллий ТБТ да ишлаганда бу янада сезиларли. Мисол учун лойиҳада ким нима билан шуғулланишини ҳамма билади. Администраторларда ким нима қила олишлигининг аниқ бошқаруви бор ва албатта ТБМТ ни администратор ҳуқуқида бошқариш ҳар бир клиентлар маҳаллий базаларини администратор ҳуқуқида бошқаришга нисбатан анча енгилдир.\nБироқ бундай ёндашувнинг жиддий ўз нуқсонлари мавжуд. Энг муҳими – марказлаштирилган сервер бутун тизимнинг ҳимояланмаган жойи ҳисобланади. Агар сервер бир соатга ўчиб қолса шу бир соат мобайнида дастур яратувчилар ўзаро маълумот алмашина олишмайди ва ҳеч ким янги талқинларни сақлай олмайди. Агарда марказлаштирилган тизим маълумотлар омбори жойлашган диск бузилса ва унинг нусхаси бўлмаса, сиз ҳамма нарса – барча лойиҳа тарихини йўқотасиз (фақат фойдаланувчилар машиналарида сақланиб қолган бир нечта талқинларгина сақланиб қолинади). Талқинларни бошқаришнинг маҳаллий тизимлари ҳам шундай камчиликка эга: агарда лойиҳанинг ҳамма тарихи битта жойда сақланса - сиз ҳаммасидан айрилиб қолишингиз мумкинлигини билиб таваккал қилган бўласиз.\nТалқинларни бошқарувчи тақсимланган тизимлар (ТБТТ)\nБундай вазиятларда талқинларни бошқарувчи тақсимланган тизимлар (ТБТТ) ўйинга киради. Шу турдаги Git, Mercurial, Bazaar ёки Darcs каби тизимлар мижозлари нафақат файлларнинг охирги талқинини балки бутун ҳамма омборни кўчириб олишади. Шунинг учун иш олиб борилаётган сервер “ўлган” ҳолатда омборни тиклаш мақсадида ихтиёрий мижоз омбори серверга юкланиб олиниши мумкин. Мижоз ҳар сафар файлларнинг янги талқинини кўчириб олганида барча маълумотларнинг янги нусхаси яратилади.\nFigure 3. Талқинларни бошқарувчи тақсимланган тизимлар (ТБТТ).\nБундан ташқари бундай тизимларнинг кўп қисмларида узоқ масофадаги бир нечта омборлар билан ишлаш мумкин, бу эса бир вақтнинг ўзида лойиҳага оид бўлган бир нечта гуруҳлар одамлари билан бошқа-бошқа иш олиб бориш имконини беради. Шу тариқа марказлаштирилган тизимларда мавжуд бўлмаган имкониятдан фойдаланиш яъни, битта лойиҳада бир вақтнинг ўзида бир нечта иш жараёнларини юритиш мумкин.


06 май 2021, Тошкент вақти: 18:12\nАндижоннинг Асака туманидаги "Ҳамкорбанк" биноси.\n8 апрель куни Ўзбекистон Марказий банки кредит бўйича тўлов муддатлари кечиктирилган даврда ҳам кредитдан фойдаланганлик учун фоизлар ҳисобланиши давом этиши тўғрисида баёнот берди.\nШундай бўлишини МБ баёнотигачаёқ ўзлари мижоз бўлган банклардан эшитган қарздорлар эълон қилинган "кредит таътили" берадиган имтиёздан фойдаланишга шошилмаяпти.\nОзодлик билан суҳбатда бўлган банк ходимлари ҳам кредит тўловига қурби борлар қарздорлик кўпайиб кетмаслик учун ўз кредитларини шартномаларда белгиланган муддатларда тўлаб боришни тавсия этмоқда.\nАндижонлик хусусий такси ҳайдовчи Ҳабибулло "Фортуна Микрокредит Бизнес" молиявий ташкилотидан машина сотиб олиш учун март ойида икки йилга 30 фоиз ставка билан 20 миллион сўм кредит олган.\nЛекин, коронавирус карантини сабаб таксичилик тўхтаган, Ҳабибуллонинг эса кредит ойлик тўловларини тўлашга имкони йўқ.\n"Фортуна Микрокредит Бизнес" карантин боис Ҳабибулло каби қийин аҳволга тушиб қолган мижозларини таназзулдан қутқариш учун кредит таътили берди.\nЛекин, карантин даврида фоизлар ҳисоблаб борилади. Йиғилган фоизларни қарздор карантин тугаганидан сўнг ойлик тўлов устига қўшиб тўлайди.\nҲабибулло Озодлик билан суҳбатда кредит таътили уни қарзга кўмиб ташлашидан хавотирланаётганини айтади:\n- Таксичиликдан ойда топганимни тўлаб бораман деб, йиллик 30 фоиз бўлса ҳам шу кредитни олгандим. Ўзимни ёнимдан қўшиб "Матиз" машина олганман. Ҳозир ишим тўхтаб қолган. Булар майли қийналсанг йиғилиб қолган фоизлар билан бирга карантиндан кейин тўлайсан дейишди. Карантинда кечиккан тўлов учун жарима бўлмайди, лекин карантин тугаганидан кейин тўлай олмасам жарима қўллашлари мумкин экан. Энди қаранг. Фоизини ўзи ойига 700 минг сўмдан ошаяпти. Чунки 30 фоизлик кредит, 20 миллион сўмни икки йилда 32 миллион қилиб қайтаришим керак. Агар кечиктирилган муддат ҳисобига кредит муддати узайтириладиган бўлса қарз юки яна ошади. Шунинг учун бу машмаша чўзилмасидан олган машинани сотиб, қарздан қутилишим керак.\nЎзбекистон Марказий банкининг расмий сайтида 8 апрель куни эълон қилинган баёнотда кредит бўйича тўлов муддатлари кечиктирилган даврда ҳам кредитдан фойдаланганлик учун фоизлар ҳисобланиши давом этиши ва ушбу фоизлар кечиктирилган муддат тугаганидан сўнг тўланилиши лозимлиги айтилган.\n"Ҳисоблаб чиқсам қайтанга қарзим кўпаяр экан"\nСамарқанд вилоят, Каттақўрғон туманида чорвачилик учун 2018 йилда "Агробанк" туман бўлимидан уч йилга 50 миллион сўмлик кредит олган фермер Эркин Рўзиев ҳам кредит таътили олишга шошилмаяпти:\n- Ҳозир ҳисоблаб чиқсам қайтанга қарзим кўпаяр экан. Бу масалага анча масъулият билан ёндашиш керак-да. Ойлик тўловни ўзи 2 миллион сўм атрофида. Агар уч ойгами олти ойгами кечиктириладиган бўлса кейин йиғилган фоизи билан қайтариш керак бўлади. Кечиктириладиган муддат ҳисобига кредит муддати узайтириладиган бўлса ҳам менга зарар бўляпти-да. Карантин даврида йиғилган фоизлар, қарз тўловлари ва узайтирилган муддат учун яна фоиз. Бу оғирлик қилиб қолиши мумкин-да. Шунга чорва молларини сотиб бўлса ҳам ҳар ойда шу 2 миллион сўмни тўлаб ўтирганим яхши.\nОзодлик билан суҳбатда бўлган банк ходимлари ҳам кредит тўловига қурби бор қарздорлар ўз кредитларини шартномаларида белгиланган муддатларда сўндиришни тавсия этмоқда.\n"Агробанк"нинг исми ошкор этилишини истамаган мутахассиси кредит таътили баъзилар учун қийин даврдан чиқиб олишлари учун имконият эканини эслатди:\n- Жуда қийин аҳволда қолганлар учун бир имконият бу. Кредит таътили ихтиёрий. Қийналиб қолганлар кредит таътилини расмийлаштириб кетишлари мумкин. Яхши томони бу муддат ичида барча пеня тўловлари ва жарима олинмайди. Лекин, тўлашга қурби бўлатуриб, кредит таътили олиш нотўғри. Чунки, бу бепул имтиёз эмас. Ҳар ой фоизлар миниб туради. Шунинг учун имконияти борлар ойдагини ойда тўлаб борганлари маъқул, чунки карантин тугаганидан сўнг тўланмаган фоизлар ойлик тўловга қўшилади. Бу фақат бизда эмас, бошқа давлатлар, Россияда ҳам шундай шартлар асосида таътил бериляпти. Кредит таътили деганда маълум муддатга қарздан кечилиши тушунилмаслиги керак. Мижоз қачон бўлса ҳам фоизи билан қарзини банкка қайтариши керак, - деди "Агробанк" мутахассиси.\nЎзбекистонда 9 апрель холатига кўра 24 та банк жисмоний шахсларга ажратилган 100 млн. сўмдан кам бўлган барча кредитлар бўйича тўлов жадвалига асосан узоғи билан 3 ойлик муддатга таътил берган.\n“Қишлок қурилиш банк”и ходимининг Озодликка айтишича, имтиёзларни қўллаш 2020 йил 7 апрелдан бошлаб амалга киритилади.\n- Kредит олган жисмоний шахслар апрель-июнь тўловларининг асосий қарз қисми 1 июлга қадар кечиктирилиб, кечиктирилган тўловларни улар июль-декабрь ойларида тўлайдилар. Карантин давридаги уч ойлик тўловлар ва фоизлар ҳам июль-декабрдаги 6 ойдаги тўловларга тенг улушда қўшилади, - деди банк ходими.\nТошкентдаги "U Credit" консалтинг гуруҳи мутахассиси Тоҳир Собировнинг Озодликка айтишича, кредит таътили ҳозирги қийин даврда қийин аҳволда қолган кўпчиликка ўзини тиклаб олишига ёрдам бериши мумкин:\n- Уч ойга бўлса ҳам банклар нафас ростлаб олиш учун фурсат беряпти. Шунинг ўзи яхши нарса. Айниқса қийин аҳволда қолганларга. Ҳар ҳолда тўламаса пеня минмайди-ку. Фоизга келсак қарз фоизи билан қарз. Фоизга рози бўлиб олишган қарзни, тўғрими? Ҳозир энг муҳими карантиндан эсон- омон чиқиш. Ҳаёт изига тушиб кетса тўловларни ойларга бўлиб-бўлиб тўлаб ташлашади. Банклар бирданига бўйнига қўйиб қўймайди.\nАйни пайтда қатор Европа давлатлари ва Россияда ҳам банклар коронавирус карантини сабаб ойлик тўловларини тўлай олмаган мижозларига фоиз тўлови амалда қолган ҳолда кредит таътили эълон қилган.\nБаъзи давлатлар карантин сабаб ишсиз қолган аҳолини қўллаб-қувватлаш учун ёрдам пакетларини жорий этди.\nБритания ва Европа Иттифоқи давлатларида ҳукуматлар ишини йўқотганларга ёрдам пули бериб туришни ўз зиммасига олган.\nҚўшма Штатларда иқтисодиётни қўллаб-қувватлаш учун 2 триллион доллар ажратиш тўғрисидаги қонун имзоланиб, ўртачадан кам даромад топадиган одамларга 1200 доллардан, ҳар бир болага 500 доллардан моддий ёрдам кўрсатиладиган бўлди.\n3 миллион 700 минг аҳолисига эга Грузияда эса ҳукумат аҳоли тўлайдиган коммунал тўловларнинг катта қисмини ўз зиммасига олди.\nҲар ой 200 кВт соат электроэнергия ёки 200 куб. метрдан кам газ ишлатадиган хонадонлар уч ойга тўловлардан озод этилди.


Кэйхилл: "Челси"да мураббий билан келишмовчиликлар йўқ!\n10 февраль, 2018, 21:35\n"Челси" ҳимоячиси Гари Кэйхилл жамоанинг мағлубиятли сериясини қай тарзда тўхтатишни айтиб ўтди.\n- Хозирда биз тўғри йўлни топишимиз даркор ва бу йўлни тезроқ аниқлашимиз керак. Тажрибамга таянаниб шуни айтишим мумкинки, клуб ташқарисида вазият кескин тус олмоқда. Жамоамиз аҳил ва иноқ ва мураббий билан ҳеч қандай келишмовчиликлар йўқ!\n"Уотфорд"га қарши учрашувда (1:4) мен ўзимни танимай қолдим, ўйлашимча бутун жамоа ҳам шундай фикрда.Бу беллашув менинг фаолиятимда энг ёмон бўлди десам хато қилмаган бўламан.\nИкки учрашувда мағлубиятга учраганимиз клуб ташқарисидаги миш-мишларга яна каттароқ тус берди.Жамоамизни меҳнат қилмасликда ва машғулотларга урғу бермаётганда айблаш нўтўғри. Бу мағлубиятларни фақатгина омадсизлик деб атай оламан, - дея Кэйхиллнинг сўзларини келтиради Sky Sports нашри.


Фойдаланилмаётган объектлар мулкдорларини нима кутмоқда | NORMA.UZ\nДСҚ фойдаланилмаётган объектларга нисбатан янги солиқ механизмларини қўллаш тартиби билан боғлиқ ўзгартиришларни тушунтирди.\nЭслатиб ўтамиз, янги тартиб Вазирлар Маҳкамасининг 13.08.2019 йилдаги “Ишлаб чиқариш майдонларидан фойдаланиш самарадорлигини янада ошириш чора-тадбирлари тўғрисида” 666-сон қарори билан тасдиқланган. Унинг қоидалари бизнинг “Фойдаланилмаётган мулк учун жиддий киришадилар” шарҳимизда батафсил акс эттирилган.\nМуддатлар ва ставкалар қандай ўзгарди\nИлгари мол-мулк ва ер солиқлари 6 ойгача муддатга қатъий белгиланган ставка бўйича – 2 баравар миқдорда, 6 ой ўтгач – 5 баравар, 12 ой ўтгач – 10 баравар миқдорда қўлланилган. Янги тартиб-таомил бўйича солиқлар ставкалари 3 ойгача муддатда икки баравар ошади, 3 ойдан ортиқ муддатда – 5 баравар миқдорда ошади, 6 ой ўтгач – 10 баравар миқдорда, 12 ойдан бошлаб келгуси ҳар 12 ойда охирги ошириб қўлланилган миқдорнинг 2 бараварига тенг миқдорда ўзгаради.\nАмалдаги норма бўйича юридик шахслар – фойдаланилмаётган объектлар мулкдорлари солиқлар ва бошқа мажбурий тўловларни соддалаштирилган тартибда тўлашдан умумбелгиланган режимга ўтади. Ўзгартиришлар натижасида улар соддалаштирилган тартибда солиқ тўлаш режимини сақлаб қолишлари мумкин. Бироқ бўш турган объектларга амалдаги қонунчиликка мувофиқ тақдим этилган барча солиқ имтиёзлари ва преференциялар бекор қилинади. Бўш турган объектлар давлат солиқ хизмати органлари томонидан мустақил равишда аниқланадиган тизим жорий қилинмоқда.\nҚайтариш ва бошқа нормалар\nТадбиркорлик субъектларини қўллаб-қувватлаш мақсадида фойдаланилмаётган объект хўжалик фаолиятига жалб қилинганда охирги 12 ой учун оширилган ставка бўйича тўланган солиқ суммалари мулкдорга қайтарилади.\nМол-мулкининг қиймати мавжуд бўлмаган ёки қиймати “нолга” тенг бўлган объектлар учун солиқ ҳисоб-китоби бўйича аниқлаштириш киритилди. Тошкент шаҳрида мол-мулкнинг шартли қиймати ҳар бир квадрат метри учун базавий ставканинг 8 баравари, Нукус шаҳри, вилоят марказлари ҳамда республика ва вилоятга бўйсунувчи йирик шаҳарларда - 4 баравари, бошқа шаҳарлар ва қишлоқ жойларида - 2 баравари миқдорида белгиланади.\nШу билан бир вақтда, объектнинг фойдаланилмаётган майдони 500 м2 дан ортиқ бўлганда, ҳисобланган солиқ суммасига 1,5 баравар миқдордаги кўпайтирувчи коэффициент қўлланилади.\nЖорий этилган “Фойдаланилмаётган объектлар ҳисобини юритиш” автоматлаштирилган дастурий маҳсулотида инсон омили чекланади. У фойдаланилмаётган объектлар мулкдорларига огоҳлантириш хатларини юбориш, муддатларга боғлиқ ҳолда солиқлар бўйича суммаларни ҳисоблаш, ишга туширилган объектлар бўйича тўланган солиқларни қайтариш имконини беради.\nЯнги тартиб 2019 йил 13 ноябрдан жорий этилади, илгаригиси (23.02.2017 йилдаги ПҚ-2796-сон; 4.09.2018 йилдаги ПҚ-3928-сон қарорларга қаранг) Президентнинг 2019 йил 8 ноябрдаги ПФ-5868-сон Фармонига асосан худди шу санадан бекор қилинмоқда.


Россияликларнинг 2017 йилги Ҳаж квотаси 25 фоизга оширилди\n21:14 / 31.03.2017\nСаудия Арабистони ислом динига эътиқод қилувчи россияликларнинг 2017 йилги Ҳаж квотасини 25 фоизга - 20,5 минг ўринга оширди. Бу ҳақида 31 март, жума куни Россия Мусулмонлар диний идораси (МДИ) ва Муфтийлар кенгаши раисининг биринчи ўринбосари Рушан Аббосов ТАССга берган интервьюсида маълум қилди.\n"Жорий йилда Россия Федерацияси учун белгиланган квота - 20 500 ўрин (2016 йилда - 16 400). Бунга қадар уч йил давомида Маккадаги Ал-Ҳарам масжидидаги таъмирлаш ишлари сабаб барча мамлакатлар учун ажратиладиган жойлар қисқартирилганди. Асосий ишлар тугалланганлиги боис Саудия Арабистони бу квотани қайтаришга қарор қилди", - деди агентлик суҳбатдоши.\nАббосовнинг сўзларига кўра, квота минтақалар ўртасида тақсимланган, аккредитациядан ўтган туроператорлар эса ишлаб чиқилган дастурлар бўйича зиёратчиларни тўплашни бошлашди. Кўп жойлардан Саудияга тўғридан-тўғри авиарейслар очилган.\nМанбага кўра, энг кўп зиёратчилар Доғистон республикасидан бўлади - у ердан анъанага кўра, 7 мингга яқин киши йўл олади. Маккага борувчилар орасида Чечен Республикаси, Москва, Татаристон, Бошқирдистон ва Сибирь аҳолиси кўпчиликни ташкил қилади. Қримдан Ҳаж сафарига йўл олувчилар сони - 300 нафар атрофида.\nБу йил биринчи марта Петербургдан Маккага нафақат Россия фуқаролари, балки вақтинчалик рўйхатдан ўтган МДҲ давлатлари аҳолиси ҳам бориши учун имкон яратилади.\nШуни таъкидлаш жоизки, 2017 йилдан Ўзбекистон фуқаролари учун белгиланган Ҳаж квотаси деярли 40 фоизга оширилиб, 7200 нафарни ташкил қилган (илгари бу кўрсаткич 5200 нафар эди).\nЎзбекистон АЭС учун ускуналар етказиб берадиган Россия таъминотчиларини ўрганмоқда\n20:08 / 17.09.2019\nШимолий кореялик денгизчилар Россия чегарачиларига ҳужум қилишди\n07:33 / 17.09.2019